Sanusi dinasihat tidak hadir ceramah kerana ada ‘perangkap’

SUNGAI PETANI: Menteri Besar Kedah, Datuk Seri Muhammad Sanusi Md Nor dinasihatkan tidak hadir ke ceramah kempen pilihan raya bagi tujuan memastikan keselamatan Ketua Pengarah Pilihan Raya Perikatan Nasional (PN) itu terjamin.

Perkara itu diumumkan Timbalan Ketua Dewan Pemuda PAS, Afnan Hamimi Taib Azamudden sebelum mengakhiri Ceramah Mega Perikatan Nasional bersama MB Kedah di Taman Ria, di sini pada Ahad.

Ahli Parlimen Alor Setar itu mendakwa, Muhammad Sanusi dinasihatkan tidak berada di pentas ceramah berikutan faktor keselamatan.

“Pagi tadi Menteri Besar (MB) mesyuarat di Kuala Lumpur yang membincangkan perkara besar dan daripada itu dinasihatkan beliau untuk tidak meneruskan ceramah pada malam ini kerana ada ‘perangkap’ yang dipasang oleh musuh.

“Perangkap itu mengkehendaki MB kita masuk ke dalam itu, dia pegang dan buat sesuatu yang tidak dijangka, waktu ini kita kena sedia dengan segala kemungkinan, saya dah sebut dah, dalam tempoh sehari dua ini kemungkinan akan berlaku sesuatu yang dahsyat,” dakwanya, lapor Sinar Harian.

Perkara itu dijelaskan di hadapan ribuan penyokong PN yang telah menunggu dari awal memandangkan Muhammad Sanusi dijadualkan turut serta dalam ceramah berkenaan berdasarkan poster yang dikongsi di media sosial.

“Saya tidak dapat maklumat lengkap kenapa beliau tidak hadir, saya dimaklumkan oleh penganjur yang beliau pada saat akhir diminta tidak hadir mungkin atas faktor keselamatan.

“Saya rasa itu (arahan) daripada PAS pimpinan Pusat… harap-harap tiadalah ancaman yang membimbangkan,” katanya.

Sebelum ini, Muhammad Sanusi juga dilaporkan tidak hadir ke program Sembang Santai Bersama Panglima Perang PN di Padang Awam Taman Serai Wangi, Padang Serai sebelum tular kononnya beliau ditangkap.

Bagaimanapun, Polis Diraja Malaysia (PDRM) menafikan laporan berita yang mengatakan Muhammad Sanusi ditahan atau dipanggil untuk dirakam percakapan.

Author

Media Variasi

View all posts

View all posts


Cuaca panas: Haiwan juga berisiko kena strok haba

KUALA LUMPUR: Cuaca panas melampau yang kini melanda beberapa negara bukan sahaja memberi kesan kepada manusia, malah menimbulkan risiko kepada haiwan termasuk mengalami strok haba.

Bekas Penolong Pengarah Zoo Negara yang juga Pensyarah Fakulti Farmasi Universiti Teknologi Mara, Puncak Alam, Prof Madya Datuk Dr Vellayan Subramaniam berkata, seperti manusia, strok haba terhadap binatang juga boleh meragut nyawa, selain menyebabkan kerosakan organ dalaman haiwan jika tidak mendapat rawatan segera.

“Semua haiwan yang tergolong dalam kumpulan mamalia, reptilia mahupun burung turut mengalami strok haba, misalnya anjing dan kucing yang mempunyai kelenjar yang sangat sedikit yang terletak di tapak kaki dan sekitar hidung untuk berpeluh, tidak seperti manusia boleh keluar peluh di setiap segi,” katanya kepada Bernama TV dalam temu bual khas secara dalam talian.

Pada masa yang sama, beliau berkata haiwan di zoo juga perlu dijaga rapi pada musim panas dengan membekalkan air yang secukupnya untuk membasahkan badan, walaupun kadangkala mungkin timbul masalah kerana bukan semua haiwan suka berendam di dalam air seperti lembu, kerbau dan gajah.

Dr Vellayan yang juga bekas Ketua Veterinar di Zoo Negara menjelaskan bagi haiwan yang tidak gemar badannya dibasahkan dengan air, haiwan seperti ini perlu diberikan air minuman yang secukupnya, selain ditempatkan di kawasan yang mempunyai tahap pengudaraan baik.

“Bagi haiwan yang sentiasa berada dalam air atau berendam seperti penguin dan memerang pula, kolam air disarankan ditambah dengan ketulan air batu bagi memastikan ia sejuk kerana air yang tidak mengalir juga boleh meningkat suhunya sekiranya cuaca panas terik,” katanya.

Selain itu, Dr Vellayan turut mengingatkan pemilik haiwan peliharaan seperti anjing dan kucing supaya sentiasa peka terhadap keadaan kesihatan haiwan mereka bagi menghindari risiko strok haba.

“Antara simptomnya (strok haba) seperti degupan jantung pantas, kesukaran bergerak, terpinga-pinga dan tidak menentu, menghasilkan banyak air liur serta lidah dan gusi biru kerana kekurangan oksigen dalam darah.

“Selain itu, suhu badan haiwan ini juga akan melebihi 42 darjah (Celsius), kurang keseimbangan atau kestabilan apabila bangun dengan empat kaki dan jika ini berlaku, pemiliknya perlu stabilkan suhu badan haiwan itu dan bawa kepada doktor haiwan dengan segera kerana jika diabaikan, ia boleh mendatangkan kematian,’’ katanya.

Menurut Dr Vellayan pemilik haiwan peliharaan juga boleh meredakan simptom strok haba dan dehidrasi dengan membasahkan badan haiwan peliharaan mereka dengan meletakkan tuala yang basah pada kepala dan dahi selain memberikan air untuk diminum serta membasahkan lidah haiwan. – BERNAMA


Sabah FC menang di laman sendiri

KUALA LUMPUR: Sabah FC yang bermain di laman sendiri malam tadi beraksi cemerlang menewaskan Perak FC 3-1 dalam perlawanan Liga Super di Stadium Likas, Kota Kinabalu.

Anak buah Datuk Ong Kim Swee bermula garang apabila membuka tirai jaringan seawal minit keempat menerusi rembatan kencang Darren Lok yang membuat susulan terhadap sepakan percuma Baddrol Bakhtiar sekali gus menafikan ketangkasan penjaga gawang pelawat, Bryan See.

Kedua-dua pasukan kemudiannya masing-masing cuba mengatur serangan namun kelebihan berpihak kepada skuad tuan rumah apabila berjaya menambah jaringan melalui sepakan padu Park Tae Su di dalam kotak penalti pada minit ke-32, sebelum Kapten Sang Badak Baddrol menambah jaringan lapan minit kemudian.

Anak buah Datuk Lim Teong Kim cuba bangkit pada babak kedua perlawanan apabila pemain gantian Harith Naim berjaya membolosi gawang Sabah FC dengan sepakan kencang untuk menghadiahkan gol sagu hati buat pasukannya, namun terpaksa akur apabila keputusan kekal 3-1 sehingga tiupan wisel penamat.

Sementara itu, PDRM FC menang bergaya dengan menewaskan tuan rumah Kelantan FC 4-1 di Stadium Sultan Muhammad IV, Kota Bharu malam tadi.

Pasukan pelawat cemerlang membuka jaringan menerusi pemain import Marcus Macauley seawal minit ke-15 perlawanan apabila mudah menolak masuk bola hantaran lambung rakan pasukan dalam kotak penalti tuan rumah, sebelum Nabil Ahmad Latpi menambah jaringan pada minit ke-33.

Bersambung babak kedua perlawanan, Sang Saka Biru yang memperkemaskan jentera serangan berhasil mendapatkan jaringan ketiga menerusi pemain import Uche Agba pada minit ke-65, sebelum Bruno Suzuki mengesahkan lagi kemenangan pada waktu kecederaan.

Bagaimanapun, pemain import Kelantan FC, Miguel Cifuentes berjaya memperoleh gol saguhati buat pasukannya menerusi tandukan pada masa tambahan perlawanan sebelum wisel penamat dibunyikan dengan keputusan 4-1.

Di Stadium Tuanku Abdul Rahman, Paroi, Negeri Sembilan FC (NSFC) pula terpaksa akur dengan kutipan satu mata apabila berkongsi jaringan 3-3 dengan Kelantan United malam tadi.

Pasukan tuan rumah dibolosi gol pendahuluan pemain import lawan, Jose Elmer Porteria pada minit ke-14 akibat kesilapan pemain pertahanan NSFC di depan pintu gol.

Pasukan pelawat terus menghukum pertahanan tuan rumah dengan rembatan kencang Muhammad Syazwan Salihin pada minit ke-32 di depan pintu gol menewaskan penjaga gol Sikh Izhan Nazrel Sikh Azman.

Tersentak dengan jaringan itu, NSFC bangkit dengan jaringan pertama pasukan oleh Muhammad Shahrel Fikri Md Fauzi selang empat minit kemudian, dan pada babak kedua perlawanan, NSFC lebih menguasai permainan dengan hantaran bola dan larian pantas Selvan Anbualagan namun penyudah yang tumpul di bahagian serangan menyukarkan tuan rumah mencipta jaringan.

Rembatan kencang pemain gantian Mohd Hafiz Ramdan untuk gol penyamaan pada minit ke-71 menaikkan semangat NSFC tetapi Kelantan United kemudiannya dihadiahkan sepakan penalti yang  disempurnakan kapten pasukan Indra Putra Mahayuddin pada minit ke-80.

Bagaimanapun, Filemon Anyie Standly berhasil menyamakan kedudukan pada masa kecederaan separuh masa kedua untuk memastikan tuan rumah tidak pulang dengan tangan kosong. – BERNAMA


Pembahagian kerusi PH dijangka selesai dalam masa sebulan – Rafizi

SHAH ALAM: Rundingan pembahagian kerusi di peringkat Pakatan Harapan (PH) bagi menghadapi Pilihan Raya Umum ke-15 (PRU15) dijangka selesai dalam tempoh sebulan dari sekarang, kata Timbalan Presiden PKR Rafizi Ramli.

Beliau yang juga Pengarah Pilihan Raya PKR berkata senarai pendek pertama bagi calon-calon PKR untuk kawasan yang akan ditandingi juga akan diselesaikan dalam tempoh sebulan.

“Saudara saudari apabila balik nanti dalam masa seminggu kita akan bagi arahan seterusnya di peringkat negeri,” katanya ketika berucap pada Konvensyen Pilihan Raya Keadilan 2022 di sini hari ini.

Rafizi berkata ahli-ahli PKR tidak perlu bertanya bila PRU akan diadakan, sebaliknya harus bersedia pada bila-bila masa untuk masuk bertanding sebagai parti yang kuat.

Pada masa yang sama beliau turut mengingatkan semua ahli parti untuk menetapkan matlamat dan niat untuk menghadapi PRU bukanlah bagi mendapatkan habuan dan jawatan serta menikam belakang.

Turut hadir, Presiden PKR Datuk Seri Anwar Ibrahim. – BERNAMA


Selangor FC juara Piala Belia 2022

TEMERLOH: Skuad Selangor FC bawah 19 tahun dinobatkan sebagai juara Piala Belia 2022 selepas menundukkan Sri Pahang FC dengan agregat 2-1 selepas final pusingan kedua di Stadium Majlis Perbandaran Temeroleh (MPT) di sini, malam tadi.

Pada perlawanan malam tadi, kedua-dua pasukan terikat 1-1 selepas Selangor FC menang 1-0 pada aksi final  pertama di Stadium UiTM, Shah Alam, Selangor, Sabtu lalu.

Pada babak pertama, kedua-dua pasukan dilihat sebaik mungkin cuba mengatur gerakan untuk menghasilkan gol tetapi ia berakhir tanpa sebarang jaringan.

Selangor FC akhirnya berjaya membuka gol perlawanan apabila sepakan percuma dari luar kotak penalti oleh Muhammad Amirul Haziq pada minit ke-67 separuh masa kedua, berjaya menggegar gawang tuan rumah.

Pasukan Tok Gajah, bagaimanapun, berjaya menyamakan kedudukan pada minit ke-73 menerusi percubaan jarak jauh oleh Nazul Izamil Zulkifli.

Pasukan Sri Pahang FC bangkit untuk menokok jaringan pada minit akhir perlawanan dengan melancarkan beberapa serangan ke arah kubu lawan, namun keputusan seri 1-1 itu kekal sehingga wisel penamat ditiupkan. – BERNAMA


Majlis Media perlu bebas campur tangan kerajaan

IPOH: Majlis Media Malaysia yang sedang dirancang penubuhannya, perlu bebas daripada campur tangan mahupun pergantungan kepada kerajaan, dan ia perlu kekal bebas walaupun jika berlaku pertukaran dalam kepimpinan kerajaan, kata ahli panel Forum Media Hari Wartawan Nasional (HAWANA) 2023.

Bercakap dalam Forum Media yang bertajuk Kelangsungan Media Tradisional Dalam Era Digital hari ini, Ketua Pengarang Jakarta Post, Taufiqurrahman; Penasihat Kanan Persatuan Pengiklan Malaysia, Mohammad Kadri Talib; Ketua Pegawai Operasi Rev Media Group, Nicholas Sagau dan Ketua Pegawai Eksekutif Mindshare Group, Sheila Shanmugam senada menyokong penubuhan majlis media itu di Malaysia.

Dengan mengambil Majlis Media Indonesia sebagai contoh, Taufiqurrahman berkata, badan itu penting dalam memastikan media negara berkenaan bebas daripada campur tangan kerajaan.

Beliau berkata, majlis media dianggotai enam ahli itu mengendalikan sebarang bentuk fitnah atau aduan daripada orang ramai, di samping menyediakan latihan serta pendidikan kepada wartawan dan badan media.

“Ia adalah satu cara bagi mewujudkan kawalan kendiri antara kita, tanpa melibatkan campur tangan politik daripada kerajaan atau pihak perniagaan,” katanya.

Sehubungan itu beliau berkata, ahli majlis media di Malaysia harus dipilih, dan bukannya dilantik oleh kerajaan.

Beberapa ahli panel forum itu berpandangan dalam mewujudkan Majlis Media Malaysia, ada isu-isu tertentu yang mesti ditangani terlebih dahulu, seperti skop, objektif dan agendanya.

“Adakah kita mahu mewujudkan garis panduan atau mengenakan peraturan? Apa yang perlu kita tangani dan apakah pergantungan itu? Kebergantungan pada badan yang mana? Adakah ia mengenai peraturan? Adakah ia mengenai penciptaan kandungan? Adakah ia mengenai bakat?” kata Sheila pula.

Beliau berkata, menentukan butiran ini akan membantu dalam mendapatkan ahli yang benar-benar berkelayakan menduduki tempat yang tepat.

Semasa ahli panel forum itu bersetuju bahawa majlis media yang dicadangkan itu harus kekal sebebas mungkin, ada juga yang berpendapat masih perlu ada ruang untuk kerajaan bersuara dalam hal ehwal media.

Ahli panel itu turut berbincang sama ada kerajaan harus mengikuti contoh Australia, Indonesia dan Taiwan dalam mewajibkan organisasi berita berbayar Big Tech untuk menggunakan kandungan mereka pada platform masing-masing.

Taufiqurrahman berkata, Indonesia sedang merangka undang-undang yang memerlukan platform media sosial untuk membuat perjanjian perniagaan dengan organisasi berita.

“Saya rasa ini adalah satu-satunya cara yang kita ada untuk kita memiliki masa depan yang mampan bagi menampilkan peluang sama rata buat semua pihak media. Jika tidak, ia akan menjadi persaingan yang sangat sengit, bebas disertai semua, dan jika anda di pihak yang kerdil, anda langsung tiada peluang,” katanya.

Bagaimanapun tidak semua bersetuju campur tangan sebegini akan berjaya.

“Saya rasa amat sukar untuk mewujudkan peluang sama rata dalam pasaran. Walaupun kita mengubah diri kita, syarikat-syarikat besar seperti Meta (syarikat induk Facebook) dan Google, akan sentiasa berada di sana untuk bersaing,” kata Nicholas.

Beliau berkata, terdapat beberapa model perkongsian pendapatan untuk organisasi berita dan Big Tech, termasuk bekerja dengan platform media sosial, atau meminta Big Tech membayar cukai kepada kerajaan, yang akan disebarkan kepada organisasi berita.

Forum media anjuran bersama BERNAMA dan Institut Penyiaran dan Penerangan Tun Abd Razak itu dihadiri oleh wartawan dan ahli akademik dari Singapura, Vietnam, Indonesia, Filipina, China, Jepun dan Kuwait.

HAWANA disambut setiap tahun pada 29 Mei bagi meraikan wartawan di Malaysia sejak 2018, dengan tarikh 29 Mei dipilih sempena penerbitan edisi pertama akhbar Utusan Melayu pada 29 Mei 1939. – BERNAMA


Azizulhasni Awang kecewa dengan MSN

KUALA LUMPUR: Jaguh berbasikal trek negara, Datuk Mohd Azizulhasni Awang meluahkan rasa kecewanya terhadap Majlis Sukan Negara (MSN) yang masih gagal menyediakan sistem sokongan lengkap di sini sebagai persiapan menghadapi Sukan Olimpik 2024 di Paris.

Azizulhasni berkata, beberapa siri perbincangan telah dibuat dengan MSN dalam tempoh setahun sebelum beliau kembali ke tanah air daripada pangkalan latihan di Melbourne, Australia, namun sehingga kini tidak menemui jalan penyelesaian.

Katanya, beliau menerima dengan hati terbuka keputusan MSN yang mahu menutup kem latihan pusat skuad berbasikal trek negara di Melbourne, namun kepulangannya ke tanah air tidak disertakan dengan sistem sokongan yang lengkap dan bertaraf dunia seperti dijanjikan.

“Sirih tidak kisah untuk pulang ke gagang, asalkan sistem sokongan di Malaysia nanti adalah setara ataupun lebih bagus daripada di Melbourne. Perbincangan dan perjumpaan dengan wakil saya telah berlangsung lebih 10 kali dan jawapan yang diterima amat mengecewakan.

“Tersangat tidak profesional dan hanya membiarkan perkara tergantung dalam jangka masa yang amat lama. High performance sport (sukan berprestasi tinggi) apa benda macam ni!,” luah Mohd Azizulhasni di laman Facebook rasminya hari ini.

Katanya, jika tidak mendapat sistem sokongan yang bagus di dalam negara, adalah lebih baik beliau pulang semula ke Melbourne bagi menjalani latihan sebagai persiapan berbaki setahun lebih sahaja sebelum Sukan Olimpik 2024 itu.

“Bukan tidak suka berada di Malaysia, akan tetapi untuk atlet bertaraf dunia seperti saya, berlatih di Melbourne (buat masa ini) adalah lebih efektif dan di sana saya boleh berlatih dengan tenang tanpa gangguan pelbagai perkara terutamanya politik sukan seperti ini.

“Lebih baik saya berlatih dengan aman di sana dan hanya pulang berlatih dengan pasukan di Malaysia untuk training camp (kem latihan) atau spesifik training (latihan khusus) sahaja seperti yang dipraktiskan oleh atlet pelbagai sukan di Eropah,” katanya.

Beliau dalam masa sama menyatakan kekecewaan terhadap beberapa individu di MSN yang bertindak mengambil sikap sambil lewa berhubung janji yang dituntutnya sebelum ini.

Bagaimanapun, Juara Dunia Berbasikal Trek Keirin 2017 itu difahamkan sudahpun memanjangkan isu itu kepada Kementerian Belia dan Sukan (KBS) serta Jawatankuasa Program Road to Gold (RTG) untuk tindakan lanjut. – BERNAMA


FIFA tidak kenakan hukuman ke atas Indonesia, kata Jokowi

JAKARTA: Presiden Indonesia Joko Widodo mengesahkan negaranya tidak akan dikenakan hukuman oleh FIFA susulan tragedi 1 Oktober di Stadium Kanjuruhan, Malang, Jawa Timur yang meragut 125 nyawa termasuk kanak-kanak.

Perkara itu disampaikan oleh Presiden FIFA, Gianni Infantino menerusi surat kepada Joko Widodo yang lebih dikenali sebagai Jokowi.

“Berdasarkan surat tersebut, alhamdulillah bola sepak Indonesia tidak dikenakan sanksi oleh FIFA,” kata Jokowi dalam satu kenyataan, sambil menambah Infantino akan melawat Indonesia bulan ini atau November.

Beliau berkata Indonesia, FIFA dan Konfederasi Bolasepak Asia (AFC) akan bekerjasama mentransformasikan bola sepak negaranya.

Perkara yang akan diberi perhatian termasuk jadual pertandingan, standard keselamatan stadium, prosedur operasi standard keselamatan serta sesi libat urus bersama pakar, kelab dan wakil penyokong. – BERNAMA


Tiada perjanjian sulit dengan PH bentuk Kerajaan Perpaduan – Ahmad Zahid

KUALA LUMPUR: Presiden UMNO, Datuk Seri Dr Ahmad Zahid Hamidi menegaskan parti itu tidak mempunyai perjanjian sulit dengan Pakatan Harapan (PH) dalam soal pembentukan kerajaan pasca Pilihan Raya Umum Ke-15 (PRU15).

Bercakap di hadapan 2,820 perwakilan pada Perhimpunan Agung UMNO 2022, Pengerusi Barisan Nasional (BN) itu berkata, penyertaan bersama PH bagi membentuk kerajaan perpaduan adalah bersandarkan persefahaman awal di peringkat parti bahawa tiada mana-mana gabungan yang boleh membentuk kerajaan.

“Pertamanya, kita telah mengadakan rundingan dengan PH dan Perikatan Nasional (PN) secara berasingan dua hari selepas PRU15 dan kita telah meletakkan beberapa asas utama termasuk dalam soal Islam,  Melayu dan Bumiputera, yang perlu disepakati bersama, begitu juga soal pembentukan kabinet.

“Malah dalam cadangan kita, kita menetapkan agar kerajaan yang dibentuk, ia tidak boleh diidentitikan dengan nama parti, sebaliknya mestilah dikenali sebagai Kerajaan Perpaduan,” katanya di sini hari ini.

Timbalan Perdana Menteri berkata, PH dalam maklum balas bertulis menyatakan persetujuan terhadap perkara asas itu manakala PN bersedia menimbangkan perkara yang diusulkan BN.

Selain itu, Ahmad Zahid berkata, faktor penyertaan BN bagi membentuk kerajaan perpaduan bersama PH adalah selaras titah Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah.

“Selain itu, pendirian kita adalah selaras dengan perakuan yang kita berikan kepada Yang di-Pertuan Agong, untuk menerima titah usul baginda (Seri Paduka) supaya diwujudkan Kerajaan Perpaduan.

“Pada masa yang sama PH juga bersetuju dengan titah Yang di-Pertuan Agong, sebaliknya PN menolak titah berkenaan,” katanya.

Beliau berkata, keputusan yang dibuat adalah secara bersama, akujanji yang ditandatangani calon PRU15 memberi kuasa kepada ketua parti untuk berunding soal penubuhan kerajaan.

Katanya, 54 daripada keseluruhan 56 Ahli Majlis Tertinggi UMNO bersetuju dengan keputusan untuk parti bersama membentuk kerajaan perpaduan.

“Semoga dengan penjelasan ini, letakkanlah noktah kepada polemik ini. Saya tahu, perkara-perkara ini, menjadi modal yang terus dimainkan tambahan pula pemilihan parti semakin hampir,” katanya.

Sementara itu, Ahmad Zahid yang juga Menteri Kemajuan Desa dan Wilayah berkata, Perjanjian Persefahaman yang ditandatangani gabungan parti dalam kerajaan akan menjadi pedoman untuk mengikat semua.

Ahli Parlimen Bagan Datuk itu berkata, bagi menjamin kelangsungan Kerajaan Perpaduan, sekretariat bersama parti-parti dalam kerajaan telah dipersetujui untuk beroperasi yang akan membincangkan dari semasa ke semasa mengenai perjalanan kerajaan termasuk kerjasama politik.

Ahmad Zahid berkata, kerajaan juga bersetuju menubuhkan sekretariat bagi mengkaji semua manifesto parti-parti dalam Kerajaan Perpaduan.

“Sehubungan itu, melalui sekretariat ini di peringkat kerajaan, kita mencari titik persefahaman dan kebersamaan bagi menterjemahkan janji-janji yang telah dibuat kepada rakyat.

“Paling ketara,  semua parti menyentuh tentang soal kos sara hidup yang pada dasarnya boleh dilaksanakan. Ia merupakan manifestasi bersama kesemua parti dalam Kerajaan Perpaduan. Kita berharap, usaha penterjemahan manifestasi kesemua agenda pembelaan rakyat, akan dapat dilaksanakan dengan segera,” katanya. – BERNAMA


Pegawai penyelidik dakwa SPRM tawar RM10 juta dihadap ke mahkamah

KUALA LUMPUR: Seorang pegawai penyelidik yang membuat dakwaan Suruhanjaya Pencegahan Rasuah Malaysia (SPRM) menawarkan RM10 juta kepada bekas Ketua Penerangan Bersatu Datuk Wan Saiful Wan Jan dihadapkan ke Mahkamah Sesyen di sini hari ini.

Mohamad Shafiq Abdul Halim, 32, yang juga pemerhati politik didakwa atas pertuduhan gagal mematuhi perintah menghadirkan diri untuk diperiksa secara lisan berhubung kes yang disiasat SPRM.

Beliau mengaku tidak bersalah atas pertuduhan yang dibacakan di hadapan Hakim Suzana Hussin.

Mohamad Shafiq didakwa melakukan kesalahan itu di Ibu Pejabat SPRM, Putrajaya pada 3 Mac lepas mengikut Seksyen 48(c) Akta SPRM 2009 yang boleh dihukum di bawah Seksyen 69 akta sama yang memperuntukkan hukuman denda maksimum RM10,000 atau penjara tidak melebihi dua tahun atau kedua-duanya, jika sabit kesalahan.

Terdahulu, Timbalan Pendakwa Raya Ahmad Akram Gharib menawarkan jaminan RM10,000 dengan seorang penjamin berserta syarat tambahan pasport diserahkan kepada mahkamah dan melaporkan diri di pejabat SPRM sebulan sekali.

“Pihak pendakwaan juga memohon mahkamah supaya mengeluarkan satu perintah larangan agar tertuduh tidak membuat sebarang komen atau ulasan bersifat subjudis terhadap pertuduhan yang dihadapi tertuduh,” katanya.

Peguam Chetan Jethwani yang mewakili tertuduh membantah permohonan pendakwaan berhubung perintah larangan tersebut dengan alasan ia agak keterlaluan kerana hanya mahkamah yang akan menentukan isu subjudis.

“Kes ini sudah mendapat perhatian media dan jika pendakwaan bercadang memohon perintah larangan itu, ia perlu dibuat secara permohonan rasmi di mahkamah,”katanya.

Suzana bersetuju dengan pembelaan supaya pihak pendakwaan memfailkan permohonan secara rasmi.

Beliau membenarkan Mohamad Shafiq diikat jamin RM10,000 dengan seorang penjamin berserta syarat tambahan melaporkan diri sebulan sekali di pejabat SPRM berdekatan selain pasport diserahkan kepada mahkamah sehingga kes selesai dan menetapkan 7 April untuk sebutan kes.

Sebelum ini media melaporkan, seorang pegawai penyelidik ditahan SPRM dan dia dikatakan mendakwa SPRM menawarkan RM10 juta kepada Wan Saiful untuk menukar kenyataan bagi menganiayai bekas Perdana Menteri Tan Sri Muhyiddin Yassin.

Sebelum ini satu video berdurasi 44 saat yang tersebar di Twitter memaparkan seorang lelaki mendakwa RM10 juta ditawarkan SPRM kepada Wan Saiful. – BERNAMA


PPIM saksi kesusahan Emilia bergolok gadai demi anak

KUALA LUMPUR: Persatuan Pengguna Islam Malaysia (PPIM) menggesa orang ramai supaya tidak terlalu mudah menghukum dalam sesuatu kemelut keluarga tanpa mengetahui kisah sebenar yang berlaku.

Emilia Hanafi telah berkunjung ke PPIM pada tahun 2017 dan ibu tunggal itu mengadu berhubung ancaman dan ugutan setelah kes keganasan rumah tangga dibawa ke mahkamah.

Enam tahun mengenali bekas isteri ahli perniagaan, Datuk SM Faisal SM Nasimuddin itu cukup untuk mengetahui segala sisi turun naik susah senang ibu kepada tiga anak berkenaan.

Maksudnya lebih lama tempohnya berbanding netizen yang tidak berjumpa, mengenali diri lebih dekat diri Emilia.

Ketua Aktivis PPIM, Datuk Nadzim Johan meminta orang ramai tidak cepat menghukum sesuatu yang tidak diketahui, difahami dalam kemelut Emilia dan bekas suaminya.

“Emilia pernah datang bertemu PPIM mengadu dirinya dan anak-anaknya diekori dengan 20 lelaki berada di luar sekolah anaknya, kes ini telah dilapor polis.

“Dia maklumkan pernah ada yang menakutkan dengan menunjukkan pistol senjata di koridor Mahkamah NCVC2, Mahkamah Sivil Kuala Lumpur, ia berlaku pada sekitar tahun 2017 segala gangguan (harrassment) and ‘stalking’ berlaku sehinggalah PPIM masuk campur bantu.

“Dia pernah maklumkan bagaimana setahun bekas suami culas membayar kos Sekolah Antarabangsa pada tahun 2020.

“Emilia terpaksa bergolok gadai demi memastikan anak-anak meneruskan kehidupan sepertimana kebiasaan mereka sebelum perceraian berlaku.

“Anak-anak masih zuriat bersama bukan bekas anak-anak setelah perceraian berlaku, dan tidak wajar kehendak mereka digadaikan kerana ibu bapa bercerai.

“Bapanya seorang jutawan dan berkemampuan jadi saya tidak lihat isu kenapa anak-anak tidak layak berada di sekolah antarabangsa, tambahan pula saya difahamkan mahkamah telah tolak permohonan injuksi bapa dan mengarahkan supaya anak-anak mereka kekal di sekolah antarabangsa sekarang ini.

“Keputusan mahkamah perlu dipatuhi namun kisah-kisah ini netizen tidak tahu, dan terus menghukum,” katanya kepada MEDIA VARIASI.

Terdahulu, kecoh di media sosial apabila Emilia memberitahu Mahkamah Majistret bahawa anak-anaknya menerima nafkah RM2,000 sebulan yang dikatakan tidak mencukupi.

Segelintir netizen berkata anak-anak Emilia selaku cucu-cucu arwah Tan Sri SM Nasimuddin Kamal ini tidak wajar ditempatkan di sekolah antarabangsa kerana kosnya terlalu mahal.

Bagaimanapun segelintir lagi netizen berpendapat bahawa duit itu adalah nafkah kepada anak-anak seorang jutawan yang berpendapatan jutaan ringgit sebulan, yang tidak wajar dipersoalkan.

Dalam pada itu, Toqqi terpaksa menjelaskan sedekah yang dilakukannya kepada Emilia agar netizen lebih memahami situasi sukar Emilia.

“Kami bukan badan yang menjana keuntungan tetapi apabila tengok ada orang susah kita bantu apa yang mampu.

“Saya ingin berpesan kepada orang ramai jika tidak mampu berada di tempatnya, tidak mampu menghadapi ujian sepertinya, tidak mampu membantunya anak-anaknya, tidak berkata yang baik-baik, sebaiknya diam sahaja dan berdoa untuknya,” katanya.

Author

Tun Puteh Wanti

View all posts

View all posts


Ubaidullah lega terlepas jadi ‘bahan’ kecaman gara-gara gol sendiri

PHNOM PENH: Tonggak pemain pertahanan skuad Bawah 22 Tahun (B-22) kebangsaan, Muhammad Ubaidullah Shamsul Fazili lega apabila penampilan pertamanya di pentas Sukan SEA tidak berakhir dengan episod duka.

Pemain Terengganu FC berusia 20 tahun itu berkata, kesilapannya menjaringkan gol sendiri ketika menentang Laos pada aksi sulung Kumpulan B saingan bola sepak lelaki Sukan SEA 2023 semalam, hampir memusnahkan impian beliau untuk membuat debut yang sempurna.

Katanya, kemenangan 5-1 yang dilakar pasukan negara telah menyelamatkan namanya yang berdepan kecaman sekiranya Malaysia gagal meraih keputusan positif pada pertembungan itu.

“Lega sangat, kalau tidak kena kecam saya… rakan-rakan sepasukan pun cakap kalau kita tewas saya memang akan kena (kecam)… memang kemenangan ini tutup kesilapan saya sedikit sebanyak.

“Saya juga bersyukur mempunyai rakan-rakan sepasukan dan jurulatih yang banyak beri sokongan untuk saya teruskan perlawanan sampai tamat. Bagi saya apa yang terjadi adalah satu proses pembelajaran untuk diri saya,” katanya ketika ditemui selepas perlawanan yang berlangsung di Stadium Prince, di sini.

Pada aksi tersebut, Muhammad Ubaidullah yang meledak gol pembukaan negara seawal minit keempat, tertampan bola ke gawang sendiri pada minit ke-21 ketika cuba mengeluarkan hantaran lintang Phetdavanh Somsanid, sekali gus memberi gol penyamaan kepada Laos.

Bagaimanapun, skuad Harimau Muda bimbingan E Elavarasan berjaya bangkit mencetak empat gol, masing-masing menerusi dua pemain gantian Muhammad Syahir Bashah dan Muhammad Najmudin Akmal Kamal Akmal, selain dua jaringan sendiri Anantaza Siphongphan dan Phoutthavong Sangvilay.

“Perlawanan pertama biasanya susah tetapi kita berjaya meraih kemenangan untuk suntik motivasi pasukan dalam perlawanan seterusnya… bagi saya ini permulaan yang baik,” kata Muhammad Ubaidullah.

Malaysia akan menentang Thailand pada aksi kedua Kumpulan B di Stadium Prince, Sabtu ini.

Malaysia dan Thailand yang baru bermain satu perlawanan, masing-masing meraih tiga mata di tempat kedua dan ketiga dalam saingan kumpulan, sementara Singapura dan Laos di kedudukan tercorot selepas gagal mengutip mata dalam dua perlawanan pertama.

Vietnam pula menerajui saingan dengan enam mata selepas mencatat dua kemenangan berturut-turut. – BERNAMA


Tanah runtuh: Tiada penemuan baharu hari ketiga operasi SAR

KUALA LUMPUR: Tiada penemuan baharu dalam operasi mencari dan menyelamat (SAR) mangsa insiden tanah runtuh di kawasan tapak perkhemahan di laluan Batang Kali-Genting Highlands pada hari ketiga, setakat 6 petang ini.

Pengarah Jabatan Bomba dan Penyelamat Malaysia (JBPM) Selangor, Datuk Norazam Khamis berkata, operasi SAR bagi mencari dan menyelamat sembilan mangsa yang masih hilang dalam bencana itu ditangguhkan sementara petang ini ekoran faktor cuaca.

Terdahulu, Norazam berkata, operasi SAR bermula 9 pagi tadi menggunakan jentera pengaut yang dijalankan secara berperingkat serta perlahan bagi mengelakkan terkena mayat tertimbus dalam insiden runtuhan tanah sepanjang hampir 300 meter dan setinggi 70 meter di tapak perkhemahan Father’s Organic Farm, Gohtong Jaya.

Beliau berkata pada peringkat awal, pihaknya akan mengorek dan mengeluarkan tanah runtuhan sedalam tiga atau empat kaki untuk memudahkan mayat mangsa dikesan.

“Selepas itu pasukan penggalian akan berhenti dan membuat pemeriksaan sama ada melalui unit anjing pengesan (K9) atau secara manual. Jika tiada tanda-tanda menunjukkan mayat, kami akan teruskan penggalian namun secara perlahan untuk elak mayat terkena dengan pengaut jentera tersebut,” katanya.

Norazam berkata, proses penggalian tanah runtuhan juga dipantau seorang anggota pasukan penyelamat yang memberi panduan dan arahan mengenai cara penggalian dilakukan, selain lapan unit jentera pengaut digerakkan ke lokasi setakat pagi tadi dan berkemungkinan ditambah mengikut kesesuaian.

Operasi SAR itu diperkuatkan lagi dengan penggunaan dua mesin Ground Penetrating Radar bagi membantu mengesan lokasi mayat dan juga mengukur ketebalan tanah runtuhan yang berlaku ke atas mangsa.

Menurutnya, Ground Penetrating Radar daripada Jabatan Ukur dan Pemetaan Malaysia (JUPEM) dan Agensi Pengurusan Bencana Negara (NADMA) itu digunakan oleh dua pasukan yang ditempatkan di Sektor A (Hillview) dan Sektor C (Riverside) di lokasi kejadian.

Selain itu, katanya, setakat ini terdapat 11 ekor anjing pengesan diatur gerak membantu operasi dengan enam daripadanya milik JBPM, empat (Polis Diraja Malaysia) dan seekor (Angkatan Tentera Malaysia).

Kejadian tanah runtuh yang berlaku pada 2.42 pagi Jumaat lepas, telah mengorbankan 24 daripada keseluruhan 94 mangsa setakat petang semalam, manakala 61 orang selamat dan sembilan masih hilang.

Sementara itu, NADMA menerusi kenyataan memaklumkan proses bedah siasat bagi 24 mayat selesai dijalankan dengan menggunakan kombinasi tiga kaedah iaitu pengecaman data asid deoksiribonukleik (DNA), cap jari dan pengecaman pihak waris pada wajah atau barangan peribadi serta tanda unik pada anggota badan mangsa.

Menurut NADMA, identiti tiga daripada 24 mangsa yang meninggal dunia sedang dikenal pasti melalui kaedah tersebut manakala tiga daripada lapan mangsa terselamat masih menerima rawatan di hospital iaitu seorang lelaki di Hospital Kuala Lumpur dan seorang lelaki serta seorang perempuan di Hospital Selayang.

Dalam perkembangan sama, Ketua Polis Daerah Hulu Selangor, Supt Suffian Abdullah berkata pihak polis telah memanggil pengusaha tapak perkhemahan Father’s Organic Farm dan dua pekerjanya bagi membantu siasatan berhubung tragedi tanah runtuh itu.

Beliau berkata, lelaki tempatan berusia 50-an dan dua pekerja lelaki berusia lingkungan 30-an itu, hadir di Ibu Pejabat Daerah Hulu Selangor petang semalam, malah berkemungkinan memanggil pihak lain yang terlibat untuk membantu siasatan.

Sebelum ini, Menteri Pembangunan Kerajaan Tempatan, Nga Kor Ming berkata, tapak perkhemahan berkenaan diusahakan tanpa lesen kebenaran beroperasi daripada Majlis Daerah Hulu Selangor. – BERNAMA


Kerajaan gagal lucut hak barang kemas, jam dan beg tangan milik Najib, Rosmah

KUALA LUMPUR: Kerajaan hari ini gagal dalam permohonan untuk melucut hak 2,435 unit barang kemas, tujuh utas jam tangan dan 29 beg tangan berjenama bernilai RM80 juta yang disita dari sebuah premis milik Obyu Holdings Sdn Bhd, yang didakwa milik Datuk Seri Najib Tun Razak dan isterinya Datin Seri Rosmah Mansor.

Ini berikutan keputusan Hakim Mahkamah Tinggi, Datuk Muhammad Jamil Hussin yang menolak permohonan pendakwaan selaku pemohon untuk melucut hak barangan tersebut yang disita oleh polis di Pavilion Residence pada 17 Mei 2018.

Dalam penghakimannya, Muhammad Jamil berkata, pemohon gagal membuktikan kesemua barangan yang disita itu adalah hasil daripada penyelewengan dana 1Malaysia Development Berhad (1MDB).

Hakim itu turut menolak permohonan pihak pendakwaan untuk menggantung pelaksanaan keputusan tersebut sementara menunggu rayuan difailkan dan diputuskan oleh Mahkamah Rayuan.

Najib dan Rosmah merupakan pihak ketiga dalam permohonan itu. Mana-mana pihak ketiga yang mendakwa mempunyai kepentingan ke atas barangan yang dirampas boleh hadir di mahkamah untuk mengemukakan alasan mengapa barangan itu tidak boleh dilucut hak kepada kerajaan.

Pada 2019, pendakwaan memfailkan permohonan pelucuthakan terhadap Obyu Holdings untuk melucut hak barangan tersebut dan wang tunai berjumlah RM114,164,393.44 yang didakwa milik UMNO dan Najib. Bagaimanapun kerajaan gagal melucut hak wang itu.

Barangan tersebut didakwa hasil aktiviti haram yang dikaitkan dengan skandal dana 1MDB, disita di bawah Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram (AMLATFPUAA) 2001.

Barangan kemas dan beg tangan didakwa milik Rosmah manakala jam tangan milik Najib.

Dalam keputusannya, Hakim Muhammad Jamil berkata, pegawai penyiasat pengubahan wang haram Supt Foo Wei Min gagal membuktikan bahawa jam tangan yang disita itu hasil daripada pecah amanah atau harta curi.

“Perlakuan kesalahan predikat (aktiviti haram) tidak dibuktikan, maka tidak timbul isu bahawa jam tangan yang disita diperoleh berkaitan dengan perlakuan kesalahan predikat atau menggunakan penyelewengan dana 1MDB,” katanya.

Muhammad Jamil berkata wang berjumlah US$247,599,466 telah dibayar oleh Blackstone Asia Real Estate Partners dan beberapa pihak lain kepada 31 syarikat pengeluar dan penjual barangan kemas untuk pembelian barang kemas.

“Perlakuan kesalahan predikat tidak dibuktikan, maka tidak timbul isu bahawa barang kemas yang disita berkaitan dengan perlakuan kesalahan predikat,” katanya.

Bagi 29 beg tangan pula, Muhammad Jamil berkata Supt Foo menyatakan ia telah diterima sebagai hadiah, namun tidak mempunyai keterangan yang kukuh untuk pembuktian.

Sehubungan itu, hakim berkata pemohon (pendakwaan) gagal membuktikan permohonannya untuk melucut hak harta yang disita adalah hasil daripada aktiviti haram dengan menyeleweng dana 1MDB.

“Atas imbangan kebarangkalian, pemohon gagal membuktikan bahawa harta yang disita adalah keterangan yang berhubung dengan perlakuan aktiviti haram. Permohonan pemohon untuk melucut hak 2,435 unit barang kemas, tujuh utas jam tangan dan 29 unit jam tangan ditolak,” katanya.

Selepas Muhammad Jamil menyampaikan keputusan, Timbalan Pendakwa Raya Faten Hadni Khairuddin memohon untuk menggantung keputusan itu mengikut Seksyen 311 Kanun Tatacara Jenayah.

“Kami akan mendapatkan arahan lanjut sama ada untuk merayu atau tidak keputusan hari ini, sebab itu kami mohon untuk menangguhkan keputusan sehingga rayuan difailkan. Pihak pendakwaan akan membuat permohonan secara bertulis.

“Kesan daripada keputusan hari ini barangan yang disita perlu dipulangkan, jadi sekiranya keputusan hari ini tidak digantung, rayuan pihak pendakwaan akan menjadi sia-sia,” katanya.

Bagaimanapun peguam Najib, Tan Sri Muhammad Shafee Abdullah berkata, Seksyen 311 Kanun Prosedur Jenayah tidak terpakai dalam perkara itu untuk saman pelucuthakan sebaliknya ia terpakai dalam prosiding jenayah.

“Oleh itu saya memohon Yang Arif menolak permohonan pihak pendakwaan. Rakan saya telah menyatakan bahawa mereka mengemukakan permohonan untuk Peguam Negara mempertimbangkan sama ada untuk merayu atau tidak. Jadi berdasarkan ketidakpastian, tidak boleh ada perintah untuk penangguhan pelaksanaan,” katanya.

Hakim Muhammad Jamil kemudian menolak permohonan pendakwaan untuk menggantung keputusan itu kerana beliau telah memutuskan bahawa harta yang disita bukan diperoleh berkaitan dengan aktiviti haram. – BERNAMA


Dari Menteri Besar, Hasni kini Pengerusi LLM

Oleh: FATTAH RAZZAQ

KUALA LUMPUR: Bekas Menteri Besar Johor, Datuk Seri Hasni Mohammad mengesahkan beliau dilantik sebagai Pengerusi Lembaga Lebuhraya Malaysia (LLM), berkuat kuasa 15 Ogos lalu.

Pelantikan itu diumumkan melalui Twitter miliknya hari ini.

“Tugas baharu pada peringkat Persekutuan. Insya-Allah, saya akan lakukan yang terbaik untuk Malaysia.

“Saya bersedia untuk menyumbang kepada negara dalam apa jua kapasiti,” tulisnya.

Pelantikan Hasni, 63, adalah untuk tempoh dua tahun hingga 14 Ogos 2024.

Dalam ciapan itu, Hasni yang juga Pengerusi Barisan Nasional (BN) Johor turut menyertakan rakaman gambar beliau bersama Ketua Pengarah LLM, Datuk Mohd Shuhaimi Hassan.

Pada Mac lalu, Hasni tidak dilantik semula Menteri Besar Johor susulan kemenangan besar Barisan Nasional (BN) pada Pilihan Raya Negeri (PRN).

Sebaliknya Ahli Dewan Undangan Negeri Machap, Datuk Onn Hafiz Ghazi akan dilantik sebagai Menteri Besar baharu selepas mendapat perkenan Sultan Johor.

Author

Media Variasi

View all posts

View all posts


Agong beri sumbangan peribadi kepada balu mangsa nahas Elmina

TRAGEDI pesawat terhempas di Bandar Elmina, Shah Alam, Selangor meruntun hati pelbagai pihak, apabila ramai yang menghulurkan bantuan dan sokongan kepada keluarga mangsa terlibat.

Antara prihatin dengan perkara itu adalah Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah, yang berkenaan menyampaikan sumbangan peribadi kepada salah seorang ahli keluarga.

Sumbangan itu disampaikan kepada Adlina Aisyah Ahmad, iaitu balu Allahyarham Idris Abdol Talib @ Ramalipada pada Jumaat.

Menurut hantaran di Facebook Istana Negara pada Sabtu, sumbangan itu diserahkan oleh Datuk Paduka Maharaja Lela Istana Negara, Datuk Azuan Effendi Zairakithnaini dalam kunjungan ke kediaman Adlina Aisyah, di ibu negara.

Adlina Aisyah, 41, pernah bertugas sebagai Pegawai Pentadbir (Sumber Manusia) di Istana Negara dari 2011 hingga 2015.

Dalam kunjungan itu, Azuan Effendi turut menyampaikan ucapan takziah Yang di-Pertuan Agong dan Raja Permaisuri Agong Tunku Azizah Aminah Maimunah Iskandariah kepada Adlina Aisyah dan keluarga atas pemergian mengejut suami tersayang.

“Seri Paduka Baginda berdua turut berdukacita dan menzahirkan harapan agar Adlina Aisyah dan keluarga tabah serta sabar menghadapi dugaan dan suasana sedih dan pilu ini.

“Seri Paduka Baginda berdua mendoakan agar roh Allahyarham dicucuri rahmat oleh Allah SWT dan ditempatkan dalam kalangan mereka yang beriman dan beramal soleh,” menurut hantaran itu.

Idros adalah pegawai Kerajaan Negeri Pahang yang berkhidmat di Pejabat Agama Islam Daerah Raub sebagai pegawai penguat kuasa, namun bercuti tanpa gaji awal tahun ini selepas berkhidmat sebagai pegawai khas kepada Pengerusi Jawatankuasa Kerajaan Tempatan, Perumahan, Alam Sekitar dan Teknologi Hijau Negeri Pahang, Datuk Seri Johari Harun.

Dalam insiden pada Khamis lepas, pesawat Beechcraft Model 390 (Premier 1) terhempas Bandar Elmina di Shah Alam, Selangor, mengakibatkan 10 individu termasuk Johari maut.

Lapan yang maut adalah enam penumpang dan dua kru pesawat ringan itu, manakala dua lagi merupakan orang awam masing-masing penunggang motosikal dan pemandu kereta yang lalu di tempat kejadian.

Pesawat itu yang berlepas dari Langkawi menuju ke Lapangan Terbang Sultan Abdul Aziz Shah (LTSAAS) mendapat kebenaran untuk mendarat pada 2.50 petang, namun terhempas dua minit sebelum mendarat.

Author

Fazleen Safina Abd Jamil

View all posts

View all posts


Pemandu Kelisa maut tersepit nahas lori di Banting

BANTING: Seorang lelaki maut selepas kereta yang dipandunya terlibat dalam nahas dengan sebuah lori muatan tiga tan di Jalan Utama Bandar Sungai Emas di sini pada pagi Isnin.

Pengarah Jabatan Bomba dan Penyelamat Selangor, Wan Razali Wan Ismail berkata, pihaknya menerima panggilan kecemasan berhubung kejadian tersebut pada jam 11.55 pagi.

Beliau berkata, pemandu berusia 20 tahun itu disahkan meninggal dunia di lokasi kejadian selepas tersepit di dalam kenderaannya akibat kecederaan parah.

“Mangsa disahkan meninggal dunia di tempat kejadian oleh pihak Kementerian Kesihatan Malaysia (KKM),” katanya dalam kenyataan pada Isnin.

Menurutnya, mayat pemandu kereta jenis Perodua Kelisa itu telah diserahkan kepada pihak polis untuk tindakan selanjutnya.

Author

View all posts


JDT lancar jersi baharu musim 2023

JOHOR BAHRU: Kelab bola sepak Johor Darul Ta’zim (JDT) melancarkan jersi baharu bagi musim 2023 di Stadium Sultan Ibrahim, Iskandar Puteri malam ini.

JDT menerusi kenyataan memaklumkan, jersi yang dihasilkan dengan kerjasama Nike sejak 2014 itu didatangkan dengan dua rekaan iaitu jersi merah biru untuk tuan rumah dan jersi di tempat lawan berwarna putih.

Identiti bendera Johor berwarna merah biru pada jersi tuan rumah serta bercorak ‘camouflage’ masih dikekalkan namun diberikan kelainan dengan tambahan kolar pada kali ini.

“Bagi jersi pelawat pula, JDT mengekalkan warna putih sebagai warna utama selain terdapat adunan kombinasi jalur merah di bahagian lengan dan biru di bahagian belakang jersi.

“Tahun ini merupakan musim kesembilan JDT bekerjasama dengan Nike yang telah meraikan kejayaan tanpa henti sejak 2014. Jersi-jersi ini adalah sebagai identiti kolektif bagi legasi kelab dan kejayaan di dalam dan di luar padang,” menurut kenyataan itu.

JDT menyatakan pengenalan jersi baharu dilancarkan menerusi tayangan video berdurasi satu minit 40 saat yang menampilkan beberapa pemain dan pemilik JDT Tunku Mahkota Johor Tunku Ismail Sultan Ibrahim.

Video tersebut turut membayangkan bahawa JDT sudah bersedia untuk menakluki musim 2023.

JDT pada masa sama turut memaklumkan bahawa logo Socios.com, iaitu sebuah platform aplikasi yang menjadi penghubung dan memberi peluang ganjaran kepada penyokong kelab itu turut diletakkan pada kedua-dua jersi tersebut.

Penyokong boleh mendapatkan jersi tersebut di JDT Online Store serta pengedar berdaftar Southern Tigers Sdn Bhd (STSB) di semua daerah di Johor. – BERNAMA


BabyPian bantu mangsa keganasan rumah tangga

PUTRAJAYA: Eshan Nufail, kanak-kanak yang berusia setahun lebih, kelihatan ingin bermain dengan ibunya yang masih kaku menjentik emosi pengguna laman sosial hingga menjadi tular.

Video adik Eshan itu dikongsi ibu saudaranya, Fauziah Nordin di media sosial Tiktok miliknya @ziahzara_15.

Ibunya pula, Jahidah Nordin, 43, adalah mangsa keganasan rumah tangga, yang sudah lebih setahun masih terlantar di atas katil selepas mengalami detik hitam dalam hidupnya sehingga koma.

Wanita itu didakwa dipukul suami ketika sedang mengandung pada Mei tahun 2021.

Prihatin dengan nasib yang menimpa keluarga itu, penyanyi terkenal Sufian Suhaimi menerusi syarikatnya BabyPian memberi sumbangan dengan nama Tabung Kasih.

Ia adalah selaras dengan perlancaran produk terbarunya iaitu Kasih Pillow.

Sufian, 30, berkata, sumbangan ini disalurkan kepada anak mangsa bagi tujuan tabung pendidikan.

“Inisiatif dibuat bukan sekadar sumbangan tetapi ianya lebih kepada ingin memberi
kesedaran kepada orang ramai mengenai keganasan rumah tangga, dan membantu para wanita (terutamanya golongan suri rumah) untuk bangkit dan mencari rezeki bersama platform BabyPian.

“Sumbangan dibuat juga bagi membina kesedaran berkenaan isu keganasan rumah tangga, melindungi wanita dan sebagainya.

“Bila sebut isu keganasan rumah tangga, saya sebagai lelaki rasa geram dan marah kenapa sanggup sakitkan wanita yang melahirkan zuriat, wanita yang dipilih untuk hidup bersama.

“Saya berharap lelaki perlu mengawal diri, dapatkan bantuan dan jangan lepaskan kemarahan kepada keluarga, ” katanya

Beliau berkata demikian pada Majlis Sumbangan Tabung Kasih kepada waris mangsa keganasan rumah tangga sehingga koma, Jahidah Nordin yang digerakkan oleh penyanyi, Sufian Suhaimi melalui jenama, BabyPian.

Pada majlis sama, Timbalan Menteri Pembangunan Wanita Keluarga dan Masyarakat (KPWKM), Aiman Athirah Sabu; pengasas bersama, Farah Yusoff dan Kumpulan Inteam.

Mengulas lanjut, Sufian berkata, adalah sangat penting bagi seseorang wanita untuk berdikari dan mempunyai sumber pendapatan sendiri.

Produk BabyPian telah terbukti membantu pendidikan awal kanak kanak dan mendapat tempat pertama di hati ibu bapa di Malaysia.

Oleh itu, dengan perlancaran Kasih Pillow, BabyPian membuka peluang bagi mereka yang ingin menambah pendapatan dan mengubah nasib hidup.

Menariknya, Kasih Pillow dilengkapi dengan zikir, selawat dan lagu nasyid dari Kumpulan Inteam.

“Sebagai peminat Inteam dari sekolah rendah lagi, Inteam memang banyak bawa lagu yang bertemakan kasih.

“Disebabkan itu, kami namakan produk ini Kasih Pillow. Selain itu, kami masukkan beberapa lagu Inteam dalam bantal ini. Untuk mengangkat cerita kasih, BabyPian mahu membawa tema kekeluargaan untuk projek kali ini,” katanya.

Author

Tun Puteh Wanti

View all posts

View all posts


ECERDC bimbing lebih 1,000 usahawan Program Entrepreneur ECER-SIRIM

KUALA TERENGGANU: Seramai 1,064 usahawan di Pantai Timur telah mendapat manfaat daripada Program Entrepreneur ECER-SIRIM, anjuran Majlis Pembangunan Ekonomi Wilayah Timur (ECERDC) kata Timbalan Menteri Kewangan I Datuk Mohd Shahar Abdullah.

Beliau berkata daripada jumlah itu program yang memfokuskan kepada usahawan sektor Perusahaan Kecil dan Sederhana (PKS) itu, sebanyak 170 syarikat telah berjaya mendapat pensijilan halal oleh Jabatan Kemajuan Islam Malaysia (JAKIM), yang penting untuk menembusi industri halal dan memberi nilai tambah terhadap produk.

“Program ini turut mendapat kerjasama Institut Piawaian dan Penyelidikan Malaysia (SIRIM). Kerajaan Persekutuan telah membelanjakan sebanyak RM2.4 juta untuk Program Entrepreneur ECER-SIRIM sejak 2015 hingga tahun lepas.

“Pelaburan kerajaan ke atas program ini telah memberi pulangan sebanyak 3.4 kali ganda daripada nilai pelaburan. Oleh itu kerajaan akan sentiasa menyokong program ini pada masa akan datang,” kata beliau pada sidang media Majlis Graduasi Program Entrepreneur ECER-SIRIM Zon Terengganu di sini, hari ini.

Turut hadir, Ketua Pegawai Eksekutif ECERDC Datuk Baidzawi Che Mat dan Ketua Pegawai Eksekutif Pusat Rekabentuk Pembungkusan dan Keselamatan SIRIM Berhad Rafidah Mokhtar.

Sementara itu Baidzawi berkata ECERDC telah melaksanakan sesi padanan perniagaan secara atas talian untuk membantu usahawan melebarkan jaringan perniagaan ketika musim pandemik COVID-19.

Hasilnya, tiga usahawan di bawah Program Entrepreneur ECER-SIRIM dari Terengganu iaitu Syarikat Tenang Resepi Sdn Bhd, Hasan Majid Sdn Bhd dan Softa Marketing Sdn Bhd berjaya mendapat tempahan dengan nilai jualan keseluruhan sebanyak RM600,000.- BERNAMA


Malaysia bimbang perkembangan politik di Tunisia – Zambry

PUTRAJAYA: Malaysia menzahirkan kebimbangan serta kegusaran terhadap perkembangan mutakhir politik di Tunisia, kata Menteri Luar, Datuk Seri Dr Zambry Abdul Kadir.

Beliau berkata Malaysia mengikuti secara dekat perkembangan semasa di negara berkenaan termasuk penahanan beberapa individu utama, antaranya pemimpin Ennahda, Rached Ghannouchi dan bekas Speaker Dewan Perwakilan, Rached Ghannouchi.

“Meskipun ia merupakan isu dalaman sesebuah negara, namun Malaysia tetap prihatin terhadap perkembangan politik terkini di negara ini.

“Melihat kepada tahap kesihatan dan umur beliau, kami berharap agar pertimbangan khas dan belas ihsan diberikan kepada Rached Ghannouchi di bulan Ramadan yang mulia ini,” kata Zambry dalam satu kenyataan, hari ini.

Malaysia berharap perdamaian dan konsensus nasional akan menjadi jalan ke arah membawa kemajuan dan kemakmuran bagi rakyat Tunisia, katanya.

“Kami sentiasa mendoakan yang terbaik untuk Tunisia dan rakyatnya,” menurut kenyataan itu.- BERNAMA


Hilang toleransi, cepat menghukum punca umat Islam berpecah – Syeikh Muhammad Umar Ramadhan

KUALA LUMPUR: Aktivis Islam terkenal di United Kingdom (UK), Syeikh Muhammad Umar Ramadhan, menegaskan dua perkara yang menjadi amalan negatif dalam kalangan umat Islam pada hari ini, perlu dihentikan.

Muhammad Umar yang terkenal dengan pembawaan mesej utama beliau iaitu toleransi dan kebersamaan berkata, amalan takfir dan membunuh seseorang atau orang Islam perlu dihapuskan.

Beliau berkata, naratif berkenaan mendorong berlaku ancaman keganasan sehingga membawa kucar-kacir dan menganggu gugat ketenteraman awam.

“Ada dua perkara asas perlu dibuang, dihentikan, secara total di seluruh dunia, kerana jika tidak ia akan membawa kecenderungan kepada keganasan global.

“Perkara satu ialah takfir. Kita sebagai orang Islam hapuskan amalan takfir iaitu menuduh orang lain kuffar atau keluar Islam (kafir).

“Tidak ada yang berhak untuk memanggil seseorang dengan cara begitu,” katanya dalam sesi dialog bersama Persatuan Pengguna Islam Malaysia (PPIM), di sini, baru-baru ini.

Beliau berkata demikian ketika diminta mengulas soalan MEDIA VARIASI berhubung dakwaan perpecahan dalam umat slam sejak berkurun lama di negara ini, sehingga tidak boleh bersuara untuk membincangkan isu perbezaan pendapat seperti Wahabi, Syiah, atau Sunni secara terbuka, dengan mengambil contoh surah An-Nisa, ayat 82.

Katanya, sebagai orang Islam terutama ulama dan cendekiawan Islam bertanggungjawab untuk menyampaikan kebenaran ini kepada mereka yang cuba melakukan keganasan.

“Malah, kita tidak sepatutnya menyebarkan kebencian kepada rakan Muslim, meskipun setiap kita semua mempunyai perbezaan tetapi perlu mencari titik persamaan dengan cara lebih berintegriti,” katanya.

Kedua, katanya amalan membunuh orang Islam yang dituduh takfir.

“Situasi tidak menentu di Iraq, di Pakistan sebagai contoh, dipercayai kerana doktrin luar yang meyakinkan orang Muslim, Sunni, Syiah untuk berbunuhan.

“Mereka (Muslim) ada pandangan mereka untuk berbunuhan. Ini sangat berbahaya dan ekstremis,” katanya.

Bukan mudah untuk umat Islam berdepan dengan cabaran di dunia serba moden kini namun beliau menasihatkan supaya sentiasa menunjukkan akhlak Islam yang sebenar, dan tidak perlu mempamerkan siapa lebih berkuasa.

“Lebih baik duduk bersama, berbincang secara ilmiah, tidak perlu untuk tidak bersetuju untuk bersetuju. Dengar pandangan, hujah, pemikiran kritis dan terbuka,” katanya.

Untuk rekod, Muhammad Umar adalah Pengerusi Yayasan Ramadhan.

Beliau adalah anak kepada ilmuwan ulung Allahyarham Syeikh Muhammad Ramadhan, menerima ijazah dan pengiktirafan dari ilmuwan terkemuka dunia.

Beliau juga individu termuda yang diwawancara dalam rancangan temu bual terkemuka dunia, BBC HardTalk ketika berusia 24 tahun bagi membincangkan serangan pengganas di London pada 7 Julai untuk mendapatkan pandangan daripada komuniti Muslim di UK.

Author

Tun Puteh Wanti

View all posts

View all posts


Peluang Muhammad Azeem, tiga atlet muda pamer kehebatan pada dunia

KUALA LUMPUR: Pelari pecut muda negara, Muhammad Azeem Fahmi berpeluang mencipta sensasi di pentas tertinggi selepas mengesahkan penyertaan dalam acara 100 meter (m) dan 200m Kejohanan Olahraga Dunia Bawah 20 Tahun di Cali, Colombia, bulan depan.

Muhammad Azeem yang telah melayakkan diri dalam acara 100m lebih awal sebelum ini, turut meraih tempat bagi acara 200m apabila melepasi had kelayakan selepas merakam catatan peribadi terbaik 20.89 saat (s) ketika memenangi pingat emas pada Kejohanan Remaja Sarawak baru-baru ini.

Ketua Jurulatih skuad olahraga kebangsaan Mohd Manshahar Abdul Jalil percaya dengan prestasi terkini, Muhammad Azeem yang mencatat masa peribadi terbaik 10.28s dalam 100m mampu berlari lebih pantas dalam kedua-dua acara disertainya di Cali.

“Peluang dia (di Cali) dengan pencapaian 10.28s (100m) dengan 20.89s (200m) sekurang-kurangnya dia boleh berada dalam kelompok 12 atau 16 terbaik. Jadi kalau Azeem dapat masuk ke final satu petanda baik bagi dirinya yang masih muda.

“Dia masih 18 tahun, masih bebas kecederaan dan dilatih jurulatihnya. Memang masih banyak ruang yang boleh dilakukan Azeem. Di Cali tidak mustahil dia boleh perbaiki catatan yang pernah dibuat sebab masih ada lebih kurang sebulan dari sekarang,” katanya ketika dihubungi Bernama, hari ini.

Pada kejohanan di Sarawak itu, catatan 20.89s dianggap masa kedua terpantas dalam sejarah 200m negara selepas rekod kebangsaan 20.77s milik Russel Alexander Nasir Taib, selain pencapaian dilakarnya itu membolehkan Muhammad Azeem mencatat rekod baharu remaja kebangsaan.

Kejohanan Olahraga Dunia Bawah 20 Tahun yang dijadual berlangsung dari 1 hingga 6 Ogos ini turut mampu menjadi medan beliau mengubati kekecewaan di Sukan SEA ke-31 di Hanoi, Vietnam Mei lepas, selepas penyertaannya dalam 100m dibatalkan susulan ‘false start’.

Selain Muhammad Azeem, tiga lagi atlet remaja negara yang berpeluang memperagakan kehebatan di pentas dunia di Cali adalah atlet 110m lari berpagar lelaki Elvin Yap, Jonah Chang (lontar peluru lelaki) dan Muhammad Shah Sholihin dalam acara lompat kijang lelaki.

Mohd Manshahar berkata jumlah itu menyamai saiz skuad olahraga negara ke Kejohanan Olahraga Dunia Bawah 20 Tahun 2016 di Bydogoszcz, Poland selepas tidak lagi penambahan atlet apabila tiada lagi kejohanan akan dianjurkan menjelang tarikh tutup kelayakan minggu depan.

Katanya penyertaan keempat-empat atlet remaja itu memberikan petanda positif selain dianggap sesuatu yang menarik untuk diikuti kerana potensi dimiliki mereka yang masih muda.

“Elvin melakukan 14.02s di Terbuka Johor…dengan fizikal dan ketinggian dia ada masa depan yang baik, sama juga dengan Jonah yang buat 19.40m di Jerman dan Muhammad Shah yang merupakan pendatang baharu dengan rekod lompatan sejauh 15.60m di Terbuka Pahang.

“Dalam acara lompat kijang, kita dapat lihat kita ada kesinambungan, daripada Muhammad Hakimi Ismail kita ada Andre Anura Anuar dan sekarang ada Muhammad Shah, jadi tiada kekurangan bakat di situ dalam jangka masa yang agak panjang,” katanya. – BERNAMA

Author

Laini MN

View all posts

View all posts


Mahkamah Singapura tangguh kes lelaki serang Kamal Adli kepada 30 Mei

SINGAPURA: Mahkamah Singapura membenarkan penangguhan empat minggu lagi untuk pegawai penyiasat melengkapkan siasatan ke atas seorang lelaki yang didakwa menyerang pelakon, Kamal Adli.

Hakim Daerah Ong Hian Sun turut mengekalkan perintah tidak membenarkan tertuduh diikat jamin.

Pada 4 April, mahkamah bersetuju terhadap permohonan pendakwa raya supaya tertuduh tidak dibenarkan ikat jamin dan penangguhan kes selama empat minggu sehingga hari ini (2 Mei).

Tertuduh sebelum itu direman tiga minggu di IMH untuk pemerhatian psikiatri.

Lelaki berusia 33 tahun itu didakwa di Mahkamah Negeri pada 14 Mac kerana “disyaki terlibat dalam kes menyebabkan kecederaan secara sukarela dengan senjata berbahaya.”

Jika sabit kesalahan terhadap pertuduhan mendatangkan kecederaan secara sukarela dengan senjata berbahaya di bawah Seksyen 324 Kanun Keseksaan, lelaki itu boleh dihukum penjara sehingga tujuh tahun, denda, rotan atau mana-mana kombinasi hukuman itu.

Pada 12 Mac kira-kira 9.19 malam, Pasukan Polis Singapura dimaklumkan mengenai suspek didakwa menyerang pelakon berusia 36 tahun itu dengan baton di 1 Expo Drive di sini. Baton itu telah dirampas oleh polis sebagai barang bukti kes.

Kamal yang cedera terpaksa menjalani pembedahan di sebuah hospital di sini.

Kamal dan isterinya Uqasha Senrose berada di Singapura untuk acara Jualan Mega Hari Raya 2023 selama tiga hari bermula 10 Mac, di Dewan 5A Ekspo Singapura ketika kejadian itu berlaku di penghujung acara. – BERNAMA


Kerajaan akan warta harga maksimum minyak masak dalam botol – Annuar

KUALA LUMPUR: Kerajaan akan mewartakan harga maksimum minyak masak tulen dalam botol, bagi memastikan produk itu mempunyai harga maksimum dari semasa ke semasa.

Pengerusi Pasukan Khas Jihad Tangani Inflasi, Tan Sri Annuar Musa berkata langkah itu diambil setelah rundingan untuk menurunkan harga minyak dengan pihak industri terbabit tidak efektif, walaupun harga minyak sawit dunia telah turun.

“Oleh kerana ia (penurunan harga) tidak berlaku, undang-undang sedia ada membolehkan kita mewartakan barangan keperluan tertentu dengan kaedah penentuan harga maksimum.

“KPDNHEP (Kementerian Perdagangan Dalam Negeri dan Hal Ehwal Pengguna) boleh ambil langkah-langkah pewartaan, supaya minyak masak akan mempunyai harga maksimum dari semasa ke semasa,” katanya pada sidang media selepas mempengerusikan mesyuarat kali keenam Pasukan Jihad Tangani Inflasi di Bangunan Parlimen di sini hari ini.

Annuar berkata penentuan harga maksimum tersebut dijangka akan dilaksanakan seminggu lagi.

Annuar yang juga Menteri Komunikasi dan Multimedia berkata KPDNHEP akan menetapkan harga tersebut berdasarkan pelarasan bagi mengekalkan margin keuntungan tertentu dan memastikan tidak berlaku pengambilan untung berlebihan.

Terdahulu harga minyak masak botol dijangka akan turun dalam masa terdekat, selari dengan penurunan harga minyak masak mentah dari RM7,000 per tan kepada RM3,600 per tan minggu ini.

Sehubungan itu pengilang dan peniaga diminta untuk menurunkan harga minyak masak di dalam botol selaras dengan penurunan tersebut.

Bagaimanapun Annuar berkata, tinjauan ke dalam pasaran mendapati penurunan harga minyak masak tersebut agak perlahan.

“Kita dapati sebelum ini sewaktu minyak sawit naik peniaga telah naikkan harga mereka, apabila minyak masak turun, kita dapati penurunan harga agak perlahan, boleh saya katakan agak ‘liat’ untuk segerakan proses penurunan harga, walaupun mereka memberikan alasan masih menjual stok lama, tetapi kita rasakan alasan ini tidak adil,” katanya.

Justeru katanya kerajaan tidak boleh membiarkan industri berjalan dalam situasi yang tidak dikawal selia dengan baik, terutama setelah dua minggu ruang diberikan untuk pihak terbabit menurunkan harga.

“Ia memerlukan tanggungjawab dan kebersamaan. Soal kenaikan harga barang terutama yang membabitkan keperluan orang ramai jangan dipandang ringan, minyak masak sangat diperlukan seperti juga ayam, telur, beras dan sebagainya, oleh itu sebarang kenaikan harga tak boleh secara mengenakan margin keuntungan yang tinggi,” katanya. – BERNAMA


MAVA gantung jurulatih tampar pemain remaja perempuan

KUALA LUMPUR: Seorang jurulatih yang didakwa menampar dua pemain remaja perempuan telah digantung daripada melibatkan diri dalam semua aktiviti bola tampar kebangsaan sehingga siasatan selesai.

Persatuan Bola Tampar Malaysia (MAVA) dalam kenyataan pada Ahad memaklumkan pihaknya juga telah mengambil langkah menubuhkan badan siasatan bagi menyiasat kejadian tersebut dengan serta-merta serta akan berhubung dengan pihak berkaitan bagi tujuan berkenaan.

“MAVA sama sekali tidak akan bertoleransi dengan sebarang penggunaan kekerasan ke atas mana-mana pihak serta bersedia untuk mengambil tindakan selanjutnya mengikut lunas undang-undang serta Perlembagaan MAVA,” menurut kenyataan itu.

Terdahulu, tular video memaparkan tindakan seorang jurulatih sebuah pasukan bola tampar menampar pemain remaja perempuan. Insiden itu dipercayai berlaku semasa Kejohanan Bola Tampar Remaja Bawah 14 Tahun di Kota Tinggi, Johor yang diadakan pada 14 hingga 16 Disember lepas.

Sementara itu, Menteri Pendidikan,  Fadhlina Sidek berkata, kementerian itu tidak akan berkompromi dan akan bekerjasama dengan pihak berkuasa bagi menyiasat tindakan jurulatih itu.

Beliau berkata, laporan penuh berkenaan isu itu akan menyusul dan kementeriannya turut memohon saksi untuk tampil bagi memberi keterangan.

“Tekad mewujudkan Sekolah Selamat untuk semua murid akan sentiasa menjadi keutamaan,” katanya dalam ciapan menerusi Twitter rasminya malam tadi. – BERNAMA


Netizen tak puas hati harga roti john naik melambung

CYBERJAYA: Menjelang Ramadan, pasti ramai yang tidak sabar berkunjung ke bazar Ramadan bagi membeli juadah berbuka puasa seperti tepung pelita, martabak dan roti john.

Bagaimanapun, dengan kenaikan kos sara hidup masa kini membuatkan sebilangan peniaga turut menaikkan harga makanan yang dijual mereka sekali gus menjadi topik perdebatan dalam kalangan masyarakat.

Menjengah di laman Twitter, rata-rata warga net menzahirkan rasa terkejut dengan harga roti john kini yang melambung tinggi sehingga mencecah RM10.

Roti john merupakan roti bersalut telur bersama daging cincang serta beberapa bahan lain mengikut kreativiti penjual.

Perdebatan tercetus apabila pengguna Twitter @AkeemSharyzal membuat hantaran tweet bertanyakan berapa harga roti john di tempat tinggal rakan-rakan yang lain.

Tweet tersebut mendapat perhatian warga maya yang lain dan kebanyakan berkongsi rasa tidak puas hati dengan harga yang ditawarkan oleh penjual roti john.

“Beli semalam RM5 yang dah siap bungkus time nak makan perasan dia guna roti petak gardenia je,” kata @solehazaher.

“Puncak Alam, roti john ayam crispy RM18!! Takpe laa bang.. Harga macam nasi arab dah” tegur @bee_wani.

Lebih menyakitkan hati lagi apabila terdapat segelintir peniaga yang mengambil kesempatan dengan menipu pembeli dengan menyatakan roti john daging tetapi apabila makan semata-mata telur dan sos sahaja.

“Roti john tempat aku RM8. Katanya roti john daging. Bila makan, bukan kata daging tapi DNA daging pon belum tentu ada,” kata @ADAMhfzn.

“Paling serabai sekali yang jual roti john 8 ringgit pastu daging letak dalam telur. Dagingnya sikit nak mampus peh stress gila macam makan roti telur je takda daging,” tambah @nnnurulaqilah.

Oleh: Ain Japri (Pelatih USM)

Author

Media Variasi

View all posts

View all posts


“Jangan sentuh keluarga saya” – Zii Jia beri amaran

HANGZHOU: Walaupun bergelut dengan prestasi, pemain profesional Malaysia, Lee Zii Jia mara ke pusingan kedua acara perseorangan lelaki di Sukan Asia Hangzhou.

Bagaimanapun, semasa sidang akhbar pada Isnin selepas kemenangan itu, Zii Jia menarik perhatian.

Tanpa menyatakan isu sebenar atau mana-mana pihak dan mungkin merujuk kepada komen negatif diterimanya dalam laporan media baru-baru ini, Zii Jia melaungkan amarannya.

“Saya ingin berkongsi sesuatu. Sejak saya meninggalkan Persatuan Badminton Malaysia (BAM), banyak yang diperkatakan tentang saya, ada yang benar dan ada yang tidak.

“Saya faham bahawa media mempunyai tugas untuk dilakukan dan saya tidak boleh menghalang sesiapa daripada melaporkan perkara yang mereka mahu.

“Tetapi saya ingin katakan ialah jangan sentuh keluarga saya dan mereka yang amat saya sayangi. Jika anda melepasi garisan itu, saya akan mengejar anda,” katanya.

Isnin lalu, pemain nombor 16 dunia itu bangkit dalam perlawanan pertama menewaskan pemain Hong Kong, Angus Ng 15-21, 21-15, 21-16 dalam pertarungan sengit selama 62 minit di Stadium Binjiang.

Kemenangan itu menjadi dorongan besar buat anak kelahiran Kedah berusia 25 tahun itu, yang tidak pernah mengalahkan Angus, sejak Terbuka Jerman pada 2019.

Memandang ke hadapan, pusingan kedua kelihatan menjanjikan untuk bekas juara Seluruh England itu, kerana lawannya seterusnya ialah Mourinho Gusmao de Jesus yang agak tidak dikenali dari Timor Leste, yang menerima bye pusingan pertama.

“Saya gembira kerana ini adalah satu kejayaan buat saya, terutama selepas beberapa siri kekalahan kepada Angus dalam pertemuan kami (empat pertemuan) sebelum ini,” kata Zii Jia.

“Saya telah meletakkan kekecewaan acara berpasukan minggu lalu di belakang saya kerana, sebagai profesional, kita mesti bergerak ke hadapan.

“Saya berazam untuk memanfaatkan momentum ini. Kadang-kadang, ia bukan hari anda dan itu sebahagian daripada permainan.”

Zii Jia merupakan antara pemain Malaysia yang tidak dapat menyumbang satu mata dalam kekalahan 3-1 Malaysia kepada Korea Selatan pada pusingan pertama acara berpasukan lelaki minggu lalu. – Astro Awani

Author

Media Variasi

View all posts

View all posts


Pekerja ladang patah kaki dipijak gajah liar

KUANTAN: Seorang pekerja ladang dilaporkan luka dan patah pergelangan kaki kiri selepas dipijak gajah liar di Ladang Semantan Mentakab,Temerloh bersempadan dengan Hutan Simpan Kemasul semalam.

Pengarah Jabatan Perlindungan Hidupan Liar dan Taman Negara (Perhilitan) Pahang Rozidan Md Yasin berkata dalam kejadian kira-kira 8 pagi itu, mangsa lelaki berusia 55 tahun telah menghubungi penolong pengurus ladangnya untuk memaklumkan insiden berkenaan.

Sejurus itu, beliau berkata mangsa telah dibawa ke Hospital Sultan Haji Ahmad Shah, Temerloh untuk mendapatkan rawatan.

Katanya, anggota Perhilitan telah pergi ke lokasi kejadian selepas menerima aduan pada 4.15 petang semalam dan menemukan kesan tapak gajah liar yang dianggarkan sebanyak tujuh ekor selain sepasang kasut dan topi milik mangsa.

“Perhilitan sedang memantau situasi pergerakan gajah ini untuk tindakan lanjut,” katanya dalam kenyataan hari ini. – BERNAMA


Everton terselamat, Leicester City ucap selamat tinggal

KELAB Merseyside, Everton FC berjaya melakar kemenangan yang mereka perlukan untuk mengelak penyingkiran daripada Liga Perdana apabila mereka berjaya menewaskan pasukan yang berada di tangga ke-15, Bournemouth dengan jaringan 1-0 oleh Abdoulaye Doucoure di Goodison Park.

Ini merupakan kali ketiga Everton berjaya kekal dalam saingan Liga Perdana pada hari terakhir liga setelah melakukanya pada tahun 1994 dan 1998. Dengan mengesahkan tempat untuk saingan Liga Perdana musim hadapan menjadikan ia merupakan tahun ke-70 mereka berada dalam saingan liga tersebut.

Kemenangan Everton ini memaksa Leicester City terpaksa akur apabila tersingkir ke saingan Championship musim hadapan walaupun berjaya menewaskan West Ham United, 2-1 dan mengakhiri saingan di tempat ke-18 dengan perbezaan hanya dua mata dengan Everton.

Selain Leicester City, Leeds United dan Southampton merupakan pasukan yang akan beraksi dalam saingan Championship musim hadapan.

Author

Muhammad Nor Fadzly Mahat

View all posts

View all posts


Hakim Danish tekad bangkit di Litar Jerez, Sepanyol

KUALA LUMPUR: Pelumba muda negara, Muhammad Hakim Danish Ramli mengakui kecewa dengan keputusan diraih pada pusingan kedua Kejuaraan FIM JuniorGP European Talent Cup (ETC) yang berlangsung di Litar Ricardo Tormo, Valencia, Sepanyol, semalam.

Pelumba berusia 15 tahun itu bagaimanapun enggan menyerah kalah selain berazam untuk bangkit memperkemas lagi tunggangan dalam usaha melakar keputusan lebih baik pada pusingan seterusnya di Litar Jerez juga di Sepanyol pada 4 Jun ini.

Terdahulu pada perlumbaan tersebut pelumba kelahiran Terengganu itu menamatkan saingan di kedudukan ke-11 pada perlumbaan pertama dengan catatan 27 minit 41.008 saat (s) dan berada di kedudukan ke-13 pada perlumbaan kedua dengan catatan 27:39.728s.

“Perlumbaan kedua saya tidak mendapat permulaan yang baik, kumpulan hadapan mula ada jarak membuatkan saya sukar untuk kejar dan saya habiskan perlumbaan di P13,” katanya menerusi kenyataan dikongsikan kepada media hari ini.

Keputusan dicapai pelumba Monlau Motul itu menyaksikan beliau kini berada di kedudukan kesembilan dengan mengumpul sebanyak 24 mata secara keseluruhan.

Sementara itu, pelumba pasukan Aspar Junior, Maximo Quiles muncul juara diikuti pelumba ACR Racing, Guido Pini manakala Rico Salmela daripada Estrella Galicia meraih tempat ketiga.

Pada perlumbaan kedua, Maximo sekali lagi meraih juara diikuti Brian Uriarte (Estrella Galicia) di tempat kedua sementara pelumba Finetwork Mir Junior, Alberto Ferrandez di tempat ketiga. – BERNAMA


Piala AFF: Harimau Malaya mesti mengaum berdepan Singapura – Lee Tuck

PETALING JAYA: Pemain naturalisasi negara, Lee Tuck menyeru rakan sepasukan dalam Harimau Malaya supaya lebih agresif ketika berhadapan Singapura dalam aksi Kumpulan B Piala Persekutuan Bolasepak ASEAN (AFF) 2022 di Stadium Nasional Bukit Jalil, Kuala Lumpur, Selasa ini.

Tuck percaya rakan sepasukannya berupaya menembusi benteng pertahanan Singapura dan menjaringkan gol biarpun pasukan lawan memilih untuk menggunakan taktik bertahan sepenuhnya.

“Saya fikir taktik perlawanan itu nanti adalah sama iaitu bertahan kerana mereka hanya perlu seri untuk mendapatkan satu mata.  Jadi kami perlu mencari kaedah untuk memecahkan benteng mereka.

“Ia bukannya mudah, tetapi seperti yang saya kata sebelum ini, saya rasa kami mempunyai kualiti dan kami telah mempamerkan keupayaan untuk menjaringkan gol di dalam kejohanan ini. Kami perlu memenangi perlawanan ini,” katanya kepada wartawan ketika ditemui pada sesi latihan di sini hari ini.

Singapura kini mempunyai sedikit kelebihan untuk mara ke separuh akhir kejohanan ini selepas seri tanpa jaringan dengan Vietnam dalam perlawanan di Stadium Jalan Besar, Singapura malam semalam, penyerang tengah baharu Kedah Darul Aman FC itu masih yakin tiada tekanan untuk skuad negara dalam menghadapi pasukan negara jiran itu.

Bahkan, Tuck optimis bahawa mereka akan dapat menjayakan misi kali ini dan melayakkan diri ke separuh akhir kejohanan.

“Setiap pemain nampak relaks sekarang, kami yakin dengan apa yang kami mampu lakukan dan kami menantikan perlawanan itu kerana kami yakin kami memiliki apa yang sepatutnya kami ada untuk melangkah ke separuh akhir,” katanya.

Keputusan seri malam semalam membolehkan Singapura mengumpul tujuh mata merampas tempat kedua Kumpulan B daripada Malaysia yang jatuh ke tempat ketiga dengan enam mata sementara Vietnam mempunyai kelebihan jaringan kekal sebagai pendahulu kumpulan dengan tujuh mata.

Myanmar yang akan bertandang ke Stadium My Dinh di Hanoi untuk bertemu Vietnam pada Selasa ini, kekal di tangga keempat kumpulan dengan satu mata sementara Laos mengakhiri kempen mereka di tangga tercorot tanpa sebarang mata.

Selepas diturunkan hanya sekali dalam barisan permulaan perlawanan menentang Vietnam Selasa lepas, pemain berusia 34 tahun itu inginkan beliau diletakkan dalam kesebelasan utama sekali lagi ketika menentang Skuad Singa itu.

“Sudah tentu anda mahu bermain dalam sebanyak minit yang mungkin, jadi saya gemar bermula di awal  perlawanan tetapi kadang-kadang elok juga bangun dari bangku simpanan dan melakukan perubahan,” katanya.

Mengulas mengenai perpindahannya daripada Sri Pahang ke Kedah, pemain kelahiran Huddersfield itu berkata beliau tidak menyesal meninggalkan kelab itu dan berharap semoga mereka semua akan beroleh kejayaan. – BERNAMA


Popularkan sukan universiti peraga bakat sukan belia ke serantau

KUALA LUMPUR: Sudah tiba masanya, mana-mana pihak dapat membantu mempopularkan liga sukan universiti atau sukan institusi pengajian tinggi (IPT) ke peringkat nasional dan serantau.

Ini kerana, sukan IPT dilihat sebagai peluang untuk anak muda memperagakan bakat dalam penyertaan liga sekali gus membawa kebolehan mereka ke peringkat lebih tinggi.

Mengambil contoh liga sukan kolej yang amat berjaya di Amerika Syarikat dan banyak negara lain, Timbalan Menteri Perpaduan Negara, Senator Wan Ahmad Fayhsal Wan Ahmad Kamal berkata sukan liga banyak menjadi tempat mencungkil bakat dalam bidang itu.

“Ini membuktikan bahawa sukan dan pendidikan dapat bergerak seiring.

“Pada tahun ini, Malaysia telah mendapat tempat kedua keseluruhan dengan 49 emas, 83 perak dan 50 pingat gangsa, selepas Thailand.

“Setinggi-tinggi tahniah saya ucapkan buat seluruh kontinjen Malaysia yang telah berjuang sehabis daya di Thailand.

“Ini juga penting kerana sukan adalah antara instrumen perpaduan yang ampuh, yang tidak pernah gagal untuk menyatukan kita sebagai #KeluargaMalaysia,” katanya.

Terdahulu, beliau berkesempatan meraikan pasukan sukan International Islamic University Malaysia (IIUM) MUSTANGS yang berentap di Sukan IPT 2022 di Universiti Pendidikan Sultan Idris (UPSI) dan ASEAN University Games 2022 Ubon Ratchathani, Thailand.

Katanya, atlet muda sebelum ini turut berentap di Sukan SEA Hanoi 2022 (12-23 Mei 2022) dan Sukan Komanwel Birmingham 2022 (28 Julai-8 Ogos 2022).

“ASEAN University Sports Council – AUSC ditubuhkan pada tahun 1980 untuk memberikan peluang untuk atlet-mahasiswa untuk meneroka dan memperagakan bakat masing-masing dalam bidang sukan.

“Sejak tahun 2010, Sekretariat AUSC yang kekal telah ditetapkan di Kuala Lumpur dengan sokongan penuh Kementerian Pengajian Tinggi (KPT).

“Sukan Universiti ASEAN dianjurkan setiap dua tahun bagi tujuan ini,” katanya.

Author

Tun Puteh Wanti

View all posts

View all posts


Perkeso kuat kuasa siling gaji baharu untuk caruman mulai September

KUALA LUMPUR: Kementerian Sumber Manusia menerusi Pertubuhan Keselamatan Sosial (Perkeso) akan menguatkuasakan siling gaji baharu untuk maksud caruman mulai 1 Sept ini.

Ketua Eksekutif Perkeso Datuk Seri Dr Mohammed Azman Aziz Mohammed berkata dijangka 1.5 juta pekerja atau hampir 19 peratus daripada keseluruhan pencarum Perkeso di seluruh negara terlibat dalam peningkatan siling gaji itu yang merangkumi pekerja tempatan dan pekerja asing.

Beliau berkata peningkatan siling itu susulan pindaan Akta Keselamatan Sosial Pekerja 1969 (Akta 4) dan Akta Sistem Insurans Pekerjaan 2017 (Akta 800) yang melibatkan peningkatan had siling gaji bagi maksud caruman daripada RM4,000 kepada RM5,000 sebulan.

Katanya langkah meningkatkan siling gaji itu akan menambah baik liputan keselamatan sosial Perkeso menerusi peningkatan kadar bayaran faedah sedia ada sehingga 25.3 peratus.

“Faedah tersebut adalah seperti Faedah Hilang Upaya Sementara (FHUS), Faedah Hilang Upaya Kekal (FHUK), Faedah Orang Tanggungan (FOT), Pencen Penakat dan Pencen Ilat di bawah Akta 4 serta Elaun Mencari Pekerjaan (EMP), Elaun Pendapatan Berkurangan (EPB) dan Elaun Bekerja Semula Awal (EBSA) di bawah Akta 800.

“Mulai September ini, amaun caruman yang akan terpakai bagi pekerja bergaji melebihi RM4,000 sebulan adalah seperti yang dinyatakan dalam Jadual Ketiga, Akta 4 dan Jadual Kedua, Akta 800. Bagi pekerja yang bergaji melebihi RM5,000 sebulan, amaun caruman adalah mengikut had siling gaji RM5,000,” katanya dalam kenyataan hari ini.

Mohammed Azman berkata bayaran caruman hendaklah dibuat oleh majikan mengikut pindaan had siling gaji baharu bagi September ini dan seterusnya.

“Majikan diminta mencatatkan jumlah potongan caruman dalam penyata atau slip gaji pekerja masing-masing bagi tujuan rekod dan aktiviti pemeriksaan oleh Perkeso,” katanya.

Dalam pada itu, beliau memaklumkan sejak penubuhan Perkeso pada 1971 hingga kini, peningkatan siling gaji telah dilaksanakan sebanyak lima kali.

Menurutnya langkah yang dilaksanakan itu sejajar dengan usaha berterusan agensi itu dalam menyediakan perlindungan sosial lebih komprehensif kepada pencarum dan orang tanggungannya. – BERNAMA


‘Datuk Roy’ dibebas dengan jaminan SPRM

KUALA LUMPUR: Seorang ahli perniagaan dikenali sebagai “Datuk Roy” yang direman tiga hari bagi membantu siasatan kes rasuah melibatkan program Jana Wibawa, dibebaskan dengan jaminan Suruhanjaya Pencegahan Rasuah Malaysia (SPRM) hari ini.

Peguam Fahmi Abd Moin memberitahu pemberita bahawa Majistret Noorelynna Hanim Abd Halim membebaskan individu berusia 54 tahun itu selepas pihak SPRM tidak mengemukakan permohonan untuk lanjutan reman.

“Anak guam saya akan dibawa ke ibu pejabat SPRM di Putrajaya esok bagi permohonan reman untuk kes lain,” kata peguam itu.

Pada Isnin lepas, lelaki itu telah menyerah diri di pejabat SPRM Kuala Lumpur pada 2.30 petang, sebelum direman selama tiga hari bermula Selasa bagi membantu siasatan mengikut Seksyen 17(a) Akta SPRM 2009 atas kesalahan menerima rasuah. – BERNAMA


Hari pertama saya dipenjara, anak ada peperiksaan – Emilia Hanafi

KUALA LUMPUR: Di saat seorang ibu tunggal berdepan getir hidup dan terpaksa menjalani hukuman penjara pada hari pertama, seorang anak lelakinya pula ‘bertarung’ dengan ujian peperiksaan juga pada hari yang sama.

Mengenangkan semula kisah Emilia Hanafi menjalani hukuman penjara tujuh hari atas kesalahan ubah tarikh lawatan anak, pada 27 Jun 2022, hanya segelintir sahaja mengetahui anak sulung lelakinya, SM Fawwaz Amin sedang menjalani ujian peperiksaan Sijil Am Antarabangsa untuk Pendidikan Menengah (IGCSE) ketika itu.

IGCSE adalah program berasaskan sistem kurikulum antarabangsa iaitu Cambridge IGCSE yang berasaskan Sains, Teknologi, Kejuruteraan dan Matematik (STEM).

Pelajar boleh mengambil ujian bagi keseluruhan 10 subjek dijalankan serentak atau, berasingan bagi dua tempoh masing-masing pada Mei/Jun atau Oktober/November, dan keputusan ujian akan keluar dua bulan dari tarikh ujian.

Emilia, bekas isteri kepada jutawan konglomerat negara berkata, Fawwaz mendapat keputusan A+ dalam Bahasa Melayu dan Pengajian Perniagaan, yang juga subjek yang diambil anaknya itu dalam ujian peperiksaan IGCSE pada hari pertama wanita itu ke Penjara Kajang.

Bukan setakat terharu, Emilia turut meluahkan syukur malah bangga dengan Fawwaz kerana mampu mengasingkan tekanan emosi ketika mengetahui ibunya berdepan cabaran hingga ke tirai besi tatkala dia sendiri di dewan peperiksaan.

“Sebenarnya, Fawwaz kurang penguasaan Bahasa Melayu. Sebab dia memang akan menggunakan Bahasa Inggeris dalam percakapan harian, sebab dia kan ala mat saleh.

“Tetapi Allah mudahkan dia jawab periksa dengan baik. Saya juga tak putus-putus berdoa untuk kejayaan dia ketika berada di penjara,” katanya ketika ditemui MEDIA VARIASI, di sini, hari ini.

Emilia berkata, Fawwaz masih lagi menunggu keputusan bagi beberapa subjek lain ketika ini, namun tidak berharap terlalu tinggi melainkan mahu kesihatan mental dan diri anak-anaknya terjaga dengan baik.

Kisah pemenjaraan Emilia sebelum ini pernah mendapat liputan meluas sehingga menarik perhatian, golongan artis termasuk penyanyi terkenal Malaysia Datuk Seri Siti Nurhaliza, Che Puan Sarimah Ibrahim, Zahida Rafik, pemimpin politik, rakyat dalam dan luar negara seperti di Australia dan Brunei.

Author

Tun Puteh Wanti

View all posts

View all posts


Polis tahan 27 individu jadikan empat unit rumah tempat edar dadah

KUALA LUMPUR: Polis menahan 27 individu disyaki terlibat dalam sindiket pengedaran dadah yang menjadikan empat unit rumah di sebuah pangsapuri di Jinjang Baru, Sentul, di sini sebagai tempat kegiatan jenayah mereka.

Pemangku Ketua Polis Kuala Lumpur, Datuk Yahaya Othman berkata, kesemua lelaki berumur antara 23 dan 40 tahun itu ditahan pukul 5 pagi hingga 10 pagi tadi, dan ada antara mereka cuba melarikan diri dengan memanjat tingkap dan bumbung pangsapuri empat tingkat itu, namun akhirnya berjaya ditahan.

Beliau berkata, polis turut merampas dadah jenis methamphetamine seberat 59.44 gram, serta sebuah kereta jenis Perodua Myvi, sebuah motosikal jenis Yamaha Y15, tiga utas gelang tangan, tiga bentuk cincin, seutas rantai bersama loket warna kekuningan dan wang tunai RM603.

Katanya, semua suspek yang didapati positif methamphetamine dan mempunyai rekod jenayah berkaitan dadah itu dibawa ke Bahagian Siasatan Jenayah Narkotik, Ibu Pejabat Polis Daerah Sentul untuk siasatan dan tindakan selanjutnya.

“Kes disiasat di bawah Seksyen 39B Akta Dadah Berbahaya 1952, Seksyen 39(A)(1), Seksyen 12(2), Seksyen 15(1)(a) di bawah akta yang sama serta Seksyen 3(1) Akta Dadah Berbahaya (Langkah – Langkah Pencegahan Khas) 1985 dan Bahagian III Akta Dadah Berbahaya (Pelucuthakan Harta) 1988,” katanya dalam kenyataan malam ini.

“Hasil tangkapan, polis berjaya menumpaskan sindiket pengedaran dadah yang bergerak aktif di kawasan Sentul sejak enam bulan lepas. Siasatan lanjut masih diteruskan untuk mengenal pasti ahli sindiket yang terlibat dan sumber bekalan,” katanya. – BERNAMA


84 GRO warga asing antara ditahan polis dalam serbuan pusat hiburan KTV

KUALA LUMPUR: Seramai 84 wanita warga asing yang dipercayai bekerja sebagai pegawai perhubungan pelanggan (GRO) yang berumur 18 hingga 46 tahun antara yang ditahan dalam serbuan di sebuah pusat hiburan di Bukit Bintang pada Ahad.

Serbuan kira-kira jam 1.10 pagi itu dijalankan sepasukan anggota dan pegawai Bahagian Antimaksiat, Perjudian dan Kongsi Gelap (D7) Jabatan Siasatan Jenayah (JSJ) Bukit Aman.

Ketua Polis Negara, Tan Sri Razarudin Husain berkata, sembilan warga tempatan membabitkan pengurus premis, penjaga kaunter dan pekerja di pusat hiburan yang berusia 31 hingga 45 turut ditahan dalam operasi berikut.

“Pemeriksaan juga dilakukan terhadap 22 GRO warga tempatan, 46 pekerja dan 336 pelanggan.

“Hasil saringan awal ujian air kencing mendapati enam orang pelanggan positif dadah jenis methamphetamine dan ketamin,” katanya dalam kenyataan, di sini, hari ini.

Beliau berkata, polis turut merampas pelbagai barang antaranya resit pekerja GRO, minuman keras, perakam video, telefon bimbit serta wang tunai berjumlah RM13,862.

Tambah Razarudin, premis berkonsepkan pusat hiburan KTV itu menyediakan 17 bilik karaoke mengikut pakej bayaran bermula RM3,800 hingga RM25,000.

Jelasnya, premis yang beroperasi bermula 8 malam sehingga 6 pagi itu turut menyediakan GRO warga asing dan tempatan atas permintaan pelanggan dengan kadar bayaran yang ditetapkan.

“Pemeriksaan mendapati premis ini tidak mempunyai sebarang lesen pusat hiburan yang sah serta menyalahgunakan lesen restoran/ kedai makan yang dikeluarkan oleh pihak DBKL,” ujarnya.

Dalam pada itu, PDRM menasihati semua pusat hiburan supaya mematuhi segala peraturan yang ditetapkan oleh penguatkuasa sekiranya menjalankan perniagaan berbentuk hiburan.

“Tindakan tegas akan diambil sekiranya masih terdapat pengusaha pusat hiburan yang menjalankan aktiviti terlarang seperti menggajikan GRO warga asing, persundalan dan penjualan/penggunaan dadah di dalam premis hiburan,” tegasnya.

Author

Nurul Ain Japri

View all posts

View all posts


Najib terima £750,000 dari syarikat berkaitan Jho Low – Saksi pendakwaan

KUALA LUMPUR: Datuk Seri Najib Razak menerima £750,000 (RM4,093,500) menerusi akaun peribadi daripada Blackrock Commodities (Global) Limited, syarikat berkaitan ahli perniagaan dalam buruan, Low Taek Jho atau Jho Low, Mahkamah Tinggi di sini diberitahu hari ini.

Kes pendakwaan menyatakan Blackrock ialah sebuah syarikat yang dikawal oleh Eric Tan Kim Loong yang juga sekutu rapat Jho Low.

Penganalisis Pasukan Petugas Khas 1Malaysia Development Berhad (1MDB) Adam Ariff Mohd Roslan, 29, dalam keterangannya berkata, pada hari sama Blackrock menerima AS$1.89 juta daripada Affinity Equity, ia memindahkan £750,000 ke akaun Najib (berakhir-880, AmPrivate Banking – 1MY).

Saksi pendakwaan ke-47 itu yang merujuk kepada laporan jejak wang 1MDB dalam akaun Najib berkata, penyata dan rekod akaun bank beliau menunjukkan RM4,093,500 (£750,000) dikreditkan ke dalam akaun itu pada 23 Jun 2014.

Menurut saksi terbabit, sebelum jumlah wang ini diterima, baki terakhir dalam akaun bekas perdana menteri berjumlah RM100,000.

Saksi juga mengesahkan pelbagai dokumen yang melengkapkan pinjaman pertama yang dikeluarkan kepada 1MDB Energy Holdings Limited (1MEHL) berjumlah kira-kira AS$240 juta.

Ia membabitkan analisis terhadap jejak wang dalam dua akaun bank Najib bagi fasa keempat iaitu fasa ‘Options Buyback’ pada 23 Jun 2014, iaitu RM4.093 juta dikreditkan ke AmPrivate Banking – 1MY daripada akaun DBS Bank, Singapura atas nama Blackrock yang dikesan hasil pinjaman AS$250 juta daripada 1MEHL.

Adam Ariff memberikan keterangan terhadap Najib, 70, yang berdepan empat tuduhan menggunakan kedudukannya ketika itu untuk mendapatkan suapan berjumlah RM2.3 bilion daripada dana 1MDB serta 21 pertuduhan pengubahan wang haram membabitkan jumlah sama. – Berita Harian

Author

Media Variasi

View all posts

View all posts


Jenazah Rohana Jalil selamat dikebumikan

PETALING JAYA: Jenazah penyanyi popular era 80-an, Rohana Jalil atau nama sebenarnya Dara Abdul Jalil selamat dikebumikan di Tanah Perkuburan Islam USJ 22 pada 11.45 pagi tadi.

Allahyarham meninggalkan suami, Jehangir Khan, 66, dan tiga anak perempuan – sulung berumur 34, yang kedua, 32 dan anak bongsunya yang juga penyanyi, Shakila Nisha atau Kilafairy, 30.

Jehangir berkata, Allahyarham meninggal dunia pada 11.33 malam tadi setelah lebih kurang dua bulan bertarung nyawa melawan kanser usus di Hospital Canselor Tuanku Muhriz (HCTM) Universiti Kebangsaan Malaysia (UKM).

“Doktor telah memberitahu tempoh hayat arwah dan cuba sedaya upaya untuk menyelamatkannya. Cuma rawatan kimoterapi tidak boleh dilakukan kerana arwah lemah,” katanya yang reda selepas mengetahui diagnosis doktor yang kenser dialami isterinya sudah tahap empat.

Rohana Jalil, 68, telah dirawat di hospital sejak April lepas disebabkan kebocoran usus dan terpaksa diletakkan di wad pemantauan.

Dalam pada itu, Jehangir menyifatkan dirinya sebagai beruntung kerana dikurniakan isteri terbaik sepanjang hayatnya.

Sementara itu anak bongsu arwah, Kilafairy berkata, beliau berada di sisi ketika ibunya menghembuskan nafas terakhir dan menyempurnakan urusan pengebumian sebelum disemadikan di Tanah Perkuburan Islam USJ 22.

“Apa sahaja keadaan kita terpaksa terima takdir (pemergian ibu tercinta),” katanya memaklumkan jenazah ibunya berada dalam keadaan tersenyum.

Mengenai karier seni ibunya, Kilafairy berkata arwah ‘berada dalam kelas tersendiri’ dan mempunyai semangat juang tinggi yang terserlah lebih-lebih lagi dalam melawan penyakit dialaminya itu.

“Satu perkara yang Kila tak nak putus adalah muzik dan nyanyian mama. Insya-Allah kalau ada rezeki Kila hendak teruskan legasi mama,” katanya.

Terdahulu, jenazah Allahyarham disembahyangkan dengan diimamkan Bilal 1, Hafizal Harun Masjid Al-Falah di USJ 9 pada lebih kurang 11 pagi tadi dan dibawa ke Tanah Perkuburan Islam USJ 22.

Saudara-mara dan rakan-rakan artis hadir memberikan penghormatan terakhir kepada Allahyarham.

Antara rakan artis yang hadir ialah Jaafar Onn yang juga sahabat baik arwah, Azizul Khamis, Datuk Khadijah Ibrahim, Noraniza Idris, Datuk Ziela Jalil, Fasha Sandha dan suami, Aidil Aziz, Izzara Aishah, Joe Flizzow, Chef Yang Jamil dan Azlee Senario.

Sepanjang 40 tahun berkecimpung dalam bidang muzik, arwah merakamkan lebih 20 album termasuk album kompilasi dan projek khas.

Antara lagu popular beliau ialah Rayuanku, Resahku dan Naluri Cinta, duet bersama To’ki. – BERNAMA


Selangor bangkit raih kemenangan di laman sendiri, JDT belasah Perak

PETALING JAYA: Jaringan lewat permainan pemain pertahanan Sharul Nazeem Zulpakar memastikan Selangor meraih kemenangan di laman sendiri selepas menewaskan Negeri Sembilan 2-1 pada aksi Liga Super di Stadium Majlis Bandaraya Petaling Jaya (MBPJ), di sini, malam tadi.

Selangor mendominasi permainan dan mempunyai peluang meledak jaringan awal menerusi penyerang Ayron Rodriguez, namun dua percubaannya dari jarak dekat masing-masing pada minit ketiga dan ke-10 serta tandukan pada minit ke-16 gagal menewaskan Sikh Izhan Nazrel Sikh Azman di gawang.

Pasukan tuan rumah terus menguasai permainan biarpun dicabar hebat skuad bimbingan K. Devan, sebelum akhirnya ketinggalan pada penghujung separuh masa pertama menerusi penalti Herold Goulon selepas Anselmo Arruda Da Silva dijatuhkan Richmond Tetteh Ankrah.

Gergasi Merah bangkit menyamakan kedudukan hasil gol Mohamad Faisal Abdul Halim pada minit ke-56 selepas menyambut kemas hantaran jauh cantik Quentin Cheng sebelum tenang menolak bola ke gawang, menewaskan Sikh Izhan, sekali gus meraih gol kedua dalam dua perlawanan berturut-turut.

Selangor terlepas peluang keemasan untuk mendahului perlawanan menerusi satu gerakan serangan balas pantas, namun percubaan pemain gantian, Muhammad Mukhairi Ajmal Mahadi, sekadar menggegar palang pada minit ke-64.

Gol kemenangan skuad bimbingan Tan Cheng Hoe hadir pada masa kecederaan babak kedua selepas Sharul Nazeem menanduk hantaran sepakan percuma Yohandry Orozo sekali gus membantu pasukan meraih kemenangan kelima selepas tujuh perlawanan untuk naik ke tangga kedua dengan mengumpul 16 mata.

Sementara itu, juara bertahan Johor Darul Ta’zim (JDT) mencatat kemenangan ketujuh berturut-turut selepas membelasah Perak 5-0 di Stadium Perak, Ipoh, malam tadi, sekali gus menyaksikan pasukan tuan rumah meraih kekalahan ketiga berturut-turut.

Harimau Selatan selesa mendahului 3-0 di separuh masa pertama selepas pemain tuan rumah, Hasnul Zaim Zafri tertampan bola ke gawang sendiri seawal minit kelima diikuti penalti Leandro Velazquez pada minit ke-25 dan penyudah Diogo Luis Santos di penghujung 45 minit pertama perlawanan.

Bersambung babak kedua, anak buah Esteban Solari terus mengganas apabila mencetak dua gol masing-masing menerusi Bergson Da Silva pada minit ke-66 dan Velazquez yang menjaringkan gol kedua peribadi hasil sepakan percuma pada masa kecederaan babak kedua.

JDT kekal di puncak liga dengan 21 mata manakala Perak ditangga ke-10 dengan lima mata.

Dalam pada itu, Terengganu FC turut merakam kemenangan besar di laman sendiri selepas menumpaskan Kelantan FC, 5-0, di Stadium Sultan Mizan Zainal Abidin, Kuala Nerus.

Pasukan tuan rumah mendahului 2-0 pada babak pertama hasil penyudah Jordan Mintah pada minit ke-15 sebelum Adisak Kraisorn meledak gol kedua enam minit kemudian.

Skuad bimbingan Tomislav Steinbruckner kemudian meledak tiga gol di babak kedua masing-masing menerusi gol Ivan Mamut pada minit ke-66 dan penaltinya pada masa kecederaan babak kedua serta jaringan pemain gantian, Hakimi Abdullah, untuk melengkapkan kemenangan bergaya 5-0.

Terengganu kini menduduki tangga keenam dengan 10 mata manakala Kelantan FC, yang merehatkan pengendalinya, Choi Moon Sik, kira-kira 30 minit sebelum perlawanan, kini kekal tercorot dengan satu mata tanpa sebarang kemenangan selepas enam perlawanan. – BERNAMA


Siti Nurhaliza syukur sekolah Afwa Al Aafiyah di Gaza terselamat serangan bom

PETALING JAYA: Penyanyi Datuk Seri Siti Nurhaliza menzahirkan rasa syukur apabila sekolah Afwa Al Aafiyah di Gaza yang menjadi tempat sebilangan rakyat Palestin berlindung terselamat dalam bedilan bom, baru-baru ini.

Katanya, setiap hari dia berdoa pusat bimbingan kanak-kanak atau tadika yang dibina bawah Yayasan Nurjiwa itu terhindar daripada kemusnahan dilakukan rejim Zionis apatah lagi selepas pihaknya terputus hubungan dengan kakitangan sekolah berikutan bedilan bom di kawasan tersebut sejak seminggu lalu.

“Alhamdulillah sekolah saya masih selamat lagi. Sekarang ini sekolah itu menjadi penempatan untuk mereka yang tiada tempat tinggal di kawasan berhampiran.

“Saya berdoa dalam setiap solat saya semoga sekolah saya, anak-anak saya tidak dibom dan berdoa peperangan ini cepat dihentikan sebab kita semua merasai apa rakyat Palestin rasa,” katanya.

Dalam perkongsian Instagram, penyanyi Purnama Merindu itu turut meluahkan rasa lega apabila sahabatnya, Dr. Mohanad yang membantu menyalurkan barangan keperluan kepada penduduk setempat menerusi tadika itu juga telah menghubunginya selepas beberapa hari terputus hubungan.

Siti, 44, yang berkongsi perbualannya dengan aktivitis dan sukarelawan itu turut meminta orang ramai terus mendoakan keselamatan seluruh masyarakat Palestin.

Sebelum ini, Siti yang lantang menyokong Palestin menzahirkan kebimbangan apabila Kem Al-Shati di bahagian barat Gaza dibedil bom dalam serangan terbaru Israel yang juga berhampiran sekolah Afwa Al Aafiyah.

“Di sekitar sinilah tempat Afwa Al Aafiyah dan pasukan saya tinggal, Allah selamatkanlah mereka.

“Saya masih tak dapat maklumat tentang keadaan mereka dan Dr. Mohanad di sana.

“Kawasan mereka adalah tempat yang dibom bertalu-talu,” katanya dalam perkongsian Instagram Storynya, Jumaat lalu.

Penyanyi itu berharap tadika bersempena nama anak-anaknya itu tidak menjadi sasaran bom rejim Zionis, selain semua 50 murid yang juga anak angkatnya bersama petugas di situ terus dilindungi Tuhan.

“Semoga ada berita dan keajaiban. Insya-Allah,” katanya.

Minggu lalu tentera Israel meluaskan’ pencerobohan di Semenanjung Gaza ketika sistem komunikasi dan internet di wilayah Palestin terputus.

Pengumuman itu dibuat ketika tentera Israel memperhebatkan kempen pengeboman untuk memusnahkan infrastruktur yang digunakan pejuang Palestin termasuk Hamas. – Kosmo!

Author

Media Variasi

View all posts

View all posts


Qatar tuan rumah Piala Asia 2023 – AFC

Presiden Konfederasi Bolasepak Asia (AFC), Shaikh Salman Ebrahim Al Khalifa, mengucapkan tahniah kepada Persatuan Bolasepak Qatar (QFA) atas kejayaan mendapat hak penganjuran Piala Asia 2023 sambil merakamkan penghargaan kepada Persatuan Sepakbola Seluruh Indonesia (PSSI) dan Persatuan Bolasepak Korea (KFA) yang turut mengemukakan bidaan.

Shaikh Salman berkata kemampuan Qatar dan rekod cemerlang dalam menganjurkan sukan bertaraf antarabangsa amat disegani di seluruh dunia.

“Memandangkan masa persiapan yang singkat, kami tahu kerja keras bermula serta-merta. Namun dengan infrastruktur bertaraf dunia sedia ada dan kemampuan menjadi tuan rumah, kami yakin Qatar mampu menjadikan Piala Asia sebagai saingan berprestij,” katanya.

“Saya juga ingin memuji AFC atas profesionalisme dalam mengendalikan proses bidaan yang adil dan telus selain terima kasih kepada rakan kongsi komersial serta penaja atas kesabaran mereka ketika detik sukar ini,” katanya dalam kenyataan selepas mempengerusikan mesyuarat Jawatankuasa Eksekutif AFC ke-11 di sini, hari ini.

Bagaimanapun, badan induk bola sepak Asia itu belum mengumumkan tarikh Piala Asia 2023 manakala Piala Dunia 2022 dijadual bermula 20 November hingga 18 Disember ini.

Pada Mei lalu, AFC mengumumkan China menarik diri sebagai tuan rumah Piala Asia 2023 kerana keadaan luar biasa yang disebabkan pandemik COVID-19 dan Bolasepak Australia menarik balik bidaan mereka pada 1 September lalu.

Juara bertahan Qatar, yang menjuarai piala tersebut julung kali selepas menewaskan Jepun 3-1 pada final edisi 2019, pernah mernjadi tuan rumah pada 1988 dan 2011.

Sementara itu, AFC mengumumkan Persekutuan Bolasepak Seluruh India (AIFF) dan Persekutuan Bolasepak Arab Saudi (SAFF) sebagai dua pembida terakhir bagi Piala Asia 2027 dengan keputusan memilih tuan rumah bagi edisi itu diputuskan oleh Kongres AFC pada Februari tahun depan.

AFC berkata Persatuan Bolasepak Uzbekistan dan Persekutuan Bolasepak Iran secara rasmi menarik balik bidaan sebagai tuan rumah edisi 2027 masing-masing pada 14 Disember 2020 dan 13 Oktober 2020 manakala Qatar turut berbuat demikian selepas memenangi bidaan edisi 2023. – BERNAMA